**ANEXA**

**Regulamentul de organizare și funcționare a**

**Consiliului Local al Municipiului Târgu Mureș**

**C U P R I N S**

|  |  |
| --- | --- |
| **Capitolul I. Constituirea consiliului local** | 1 |
| Structura consiliului local | 1 |
| Constituirea consiliului local | 1 |
| Validarea mandatului de consilier local şi depunerea jurământului | 2 |
| Declararea consiliului local ca legal constituit | 2 |
| Organizarea alegerilor parţiale | 3 |
| Validarea mandatelor supleanţilor pe durata mandatului consiliului local | 3 |
| **Capitolul II. Organizarea consiliului local** | 4 |
| *Secțiunea 1. Preşedintele de şedinţă* | 4 |
| Preşedintele de şedinţă | 4 |
| Atribuţiile preşedintelui de şedinţă | 4 |
| *Secțiunea a 2-a. Viceprimarii Municipiului Târgu Mureș* | 5 |
| Rolul, numirea şi eliberarea din funcţie a viceprimarului | 5 |
| Exercitarea temporară a atribuţiilor primarului de către viceprimar | 6 |
| *Secțiunea a 3-a. Comisiile de specialitate* | 6 |
| Organizarea comisiilor de specialitate ale consiliului local | 6 |
| Atribuţiile comisiilor de specialitate | 7 |
| Preşedintele şi secretarul comisiei de specialitate | 8 |
| Funcţionarea comisiilor de specialitate | 9 |
| Comisiile speciale şi comisiile mixte | 10 |
| **Capitolul III. Funcţionarea consiliului local** | 11 |
| *Secțiunea 1. Rolul şi atribuţiile consiliului local* | 11 |
| Mandatul consiliului local | 11 |
| Condiţii speciale de exercitare a mandatului aleşilor locali | 11 |
| Atribuţiile consiliului local | 11 |
| *Secțiunea a 2-a. Funcționarea consiliului local* | 14 |
| Tipurile de şedinţe ale consiliului local | 14 |
| Convocarea şedinţelor consiliului local | 14 |
| Ordinea de zi | 16 |
| Proiectele de hotărâri ale consiliului local | 18 |
| Adoptarea hotărârilor în regim de urgență | 19 |
| Cvorumul şedinţelor consiliului local | 20 |
| Desfăşurarea şedinţelor consiliului local | 20 |
| *Secțiunea a 3-a. Procedura de vot* | 24 |
| Adoptarea hotărârilor consiliului local | 24 |
| Semnarea şi contrasemnarea hotărârilor consiliului local | 26 |
| *Secțiunea a 4-a. Comunicarea hotărârilor consiliului local* | 26 |
| Acte administrative adoptate de consiliul local | 26 |
| Comunicarea şi aducerea la cunoştinţă hotărârilor consiliului local | 27 |
| Hotărârile consiliului local cu caracter normativ | 27 |
| Hotărârile consiliului local cu caracter individual | 27 |
| Verificarea legalităţii actelor administrative | 28 |
| *Secțiunea a 5-a. Dispoziţii privind participarea la procesul de elaborare şi dezbatere a proiectelor de hotărâri* | 28 |
| Iniţiativa cetăţenească | 28 |
| **Capitolul IV. Dizolvarea consiliului local** | 29 |
| Situaţiile de dizolvare a consiliului local | 29 |
| Referendumul local | 29 |
| Organizarea referendumului local | 29 |
| Organizarea alegerilor după dizolvarea consiliului local sau după validarea rezultatului referendumului | 30 |
| Rezolvarea treburilor publice curente în cazul dizolvării consiliului local | 30 |
| **Capitolul V. Dispozitii privind exercitarea mandatului de consilier** | 31 |
| *Secțiunea 1. Exercitarea mandatului-de consilier local* | 31 |
| Mandatul aleşilor locali | 31 |
| Mandatarea consilierilor locali pentru reprezentarea intereselor unităţii administrativ-teritoriale | 31 |
| Reprezentarea în asociaţiile de dezvoltare intercomunitară şi la nivelul operatorilor regionali | 31 |
| Suspendarea mandatului de consilier local | 31 |
| Suspendarea mandatului viceprimarului | 32 |
| Încetarea mandatului de consilier local | 32 |
| Încetarea mandatului de viceprimar ca urmare a încetării mandatului de consilier | 35 |
| *Secțiunea a 2-a. Drepturile consilierilor locali* | 36 |
| Legitimaţia şi semnul distinctiv ale aleşilor locali | 36 |
| Protecţia aleşilor locali | 36 |
| Grupurile de consilieri locali | 37 |
| Raporturile de muncă sau de serviciu deţinute anterior | 37 |
| Indemnizaţia | 38 |
| Dreptul de iniţiativă în promovarea actelor administrative | 38 |
| Transportul | 38 |
| Formarea profesională | 39 |
| Accesul la informaţii | 39 |
| Dreptul la asociere | 39 |
| Consultarea cetățenilor | 39 |
| Secțiunea a 3-a. Obligaţiile aleşilor locali | 39 |
| Respectarea legii | 39 |
| Participarea la lucrările consiliului local şi ale comisiilor de specialitate | 40 |
| Buna-credinţă şi fidelitatea | 40 |
| Probitatea şi discreţia profesională | 40 |
| Cinstea şi corectitudinea | 40 |
| Dispoziţii privind obligaţiile de informare pentru aleşii locali | 40 |
| Transparenţa activităţii | 41 |
| **Capitolul VI. Incompatibilităţile aleşilor locali şi conflictul de interese** | 42 |
| Regimul incompatibilităţilor aplicabil funcţiei de viceprimar şi de consilier local | 42 |
| Regimul general aplicabil conflictului de interese pentru funcţia de viceprimar şi de consilier local | 42 |
| Declaraţia de interese şi declaraţia de avere | 43 |
| Sancţiuni pentru nedepunerea declaraţiei de avere şi a declaraţiei de interese | 43 |
| **Capitolul VII. Răspunderea aleșilor locali** | 43 |
| Tipurile de răspundere a aleşilor locali | 43 |
| Răspunderea consilierilor locali | 43 |
| Sancţiunile disciplinare aplicabile consilierilor locali | 43 |
| Avertismentul | 44 |
| Chemarea la ordine | 44 |
| Retragerea cuvântului şi eliminarea din sală | 44 |
| Excluderea temporară de la lucrările consiliului şi ale comisiei de specialitate | 45 |
| Aplicarea sancţiunilor | 45 |
| Sancţiuni aplicabile viceprimarilor | 45 |
| Răspunderea aferentă actelor administrative | 46 |
| **Capitolul VIII. Dispoziții finale.** | 47 |
|  |  |

Regulamentului de organizare și funcționare a Consiliului local al Municipiului Târgu Mureș este elaborat în temeiul prevederilor OUG nr. 57/2019 privind Codul administrativ și prevederile Legii nr. 52/2003 privind transparența decizională în administrația publică.

Regulamentul este adaptat specificului unității administrativ – teritoriale Municipiul Târgu Mureș – respectă principiile generale ale administraţiei publice prevăzute la partea I titlul III din OUG nr. 57/2019 şi al principiilor generale prevăzute în Legea nr. 199/1997 pentru ratificarea Cartei europene a autonomiei locale, adoptată la Strasbourg la 15 octombrie 1985, precum şi a următoarelor principii specifice:

a) principiul descentralizării;

b) principiul autonomiei locale;

c) principiul consultării cetăţenilor în soluţionarea problemelor de interes local deosebit;

d) principiul eligibilităţii autorităţilor administraţiei publice locale;

e) principiul cooperării;

f) principiul responsabilităţii;

g) principiul constrângerii bugetare.

Aplicarea principiilor mai sus prevăzute nu poate aduce atingere caracterului de stat naţional, suveran şi independent, unitar şi indivizibil al României.

Regulamentul evidențează însemnătatea activității Consiliului local al Municipiului Târgu Mureș – autoritate deliberativă – în strânsă legătură cu activitățile autorității executive a municipiului Târgu Mureș, Primarul Municipiului Târgu Mureș.

**Capitolul I. Constituirea consiliului local**

**Art. 1**

**Structura consiliului local**

Consiliul local se compune din consilieri locali aleși în condițiile stabilite de legislația în vigoare. Actualul consiliu este format din 23 de consilieri locali.

**Art. 2**

**Constituirea consiliului local**

(1) Consiliul local se constituie în cel mult 60 de zile de la data desfăşurării alegerilor autorităţilor administraţiei publice locale. Anterior constituirii consiliului local, mandatele consilierilor locali declaraţi aleşi sunt validate în condiţiile prevăzute la art. 114 din Ordonanţa de urgenţă a Guvernului nr. 57/2019 privind Codul administrativ, modificată.

(2) După validarea mandatelor de consilier local este organizată o şedinţă privind ceremonia de constituire a consiliului local, ocazie cu care consilierii locali depun jurământul.

**Art. 3**

**Validarea mandatului de consilier local şi depunerea jurământului**

(1) Procedura de validare a consilierilor locali declaraţi aleşi sau, după caz, a supleanţilor în cadrul procedurii de constituire a consiliului local se realizează potrivit prevederilor art. 114-117, respectiv 119, 121 din Ordonanţa de urgenţă a Guvernului nr. 57/2019 privind Codul administrativ.

(2) Consilierii locali validaţi depun jurământul în cadrul şedinţelor de constituire a consiliului local sau în cadrul şedinţelor consiliului local, după caz.

**Art. 4**

**Declararea consiliului local ca legal constituit**

(1) Consiliul local este legal constituit dacă numărul consilierilor locali care au depus jurământul în condiţiile art. 116 alin. (5)-(7) din Ordonanţa de urgenţă a Guvernului nr. 57/2019 este mai mare decât primul număr natural strict mai mare decât jumătate din numărul membrilor consiliului local , stabilit potrivit art. din Ordonanţa de urgenţă a Guvernului nr. 57/2019

(2) Data constituirii consiliului local este considerată data desfăşurării primei şedinţe privind ceremonia de constituire a consiliului local, respectiv a celei de a doua, după caz.

(3) În termen de 3 zile de la data constituirii consiliului local, în condiţiile alin. (2), prefectul emite un ordin privind constatarea îndeplinirii condiţiilor legale de constituire a consiliului local, care se comunică secretarului general al municipiului Târgu Mureș şi se aduce la cunoştinţă publică.

( 4) În situaţia în care consiliul local nu este legal constituit în condiţiile alin. (1), în termen de 3 zile de la împlinirea termenului prevăzut la art. 116 alin. (6) din Ordonanţa de urgenţă a Guvernului nr. 57/2019 prefectul emite un ordin privind constatarea neîndeplinirii condiţiilor legale de constituire a consiliului local, în care se menţionează motivele neconstituirii acestuia.

(5) Ordinul prefectului prevăzut la alin. (3), respectiv alin. (4) prevede, dacă este cazul, şi situaţiile în care este necesară validarea mandatelor supleanţilor. Ordinul prefectului care cuprinde situaţiile în care este necesară validarea mandatelor supleanţilor se comunică judecătoriei în a cărei rază teritorială se află circumscripţia electorală pentru care au avut loc alegeri, partidelor politice şi organizaţiilor cetăţenilor aparţinând minorităţilor naţionale care au propus candidaţi şi secretarului general al municpiului Târgu Mureș.

**Art. 5**

**Organizarea alegerilor parţiale**

(1) În situaţia în care consiliul local nu a fost constituit în condiţiile art.4, sunt organizate alegeri parţiale de completare în condiţiile legii privind alegerea autorităţilor administraţiei publice locale pentru locurile consilierilor locali declarate vacante potrivit art. 116 alin. (10) din Ordonanţa de urgenţă a Guvernului nr. 57/2019.

(2) Alegerile prevăzute la alin. (1) se organizează în termen de 90 de zile de la emiterea ordinului prefectului prevăzut la art. 4 alin. (4), în condiţiile legii privind alegerea autorităţilor administraţiei publice locale. Stabilirea datei pentru organizarea alegerilor se face de către Guvern, la propunerea autorităţilor cu atribuţii în organizarea alegerilor locale pe baza solicitării prefectului.

**Art. 6**

**Validarea mandatelor supleanţilor pe durata mandatului consiliului local**

(1) În caz de vacanţă a mandatelor de consilieri locali, pe durata mandatului consiliului local, mandatele supleanţilor sunt validate în termen de 10 zile de la data încetării mandatului consilierului local, în condiţiile art. 204, de către judecătoria în a cărei rază teritorială se află circumscripţia electorală pentru care au avut loc alegeri în procedură necontencioasă, prin încheiere pronunţată în camera de consiliu, rară a fi aplicabilă procedura de regularizare a cererii. Validarea mandatelor supleanţilor se realizează cu respectarea prevederilor art. 114 alin.(2) şi art.121 alin. (1) lit. d), alin. (2) şi (3) din Ordonanţa de urgenţă a Guvernului nr. 57/2019.

Supleanţii au obligaţia transmiterii către secretarul general al municipiului Târgu Mureș a documentelor doveditoare prevăzute la art. 114 alin. (2) lit. a)-d) din Ordonanţa de urgenţă a Guvernului nr. 57/2019 cu cel puţin 5 zile înainte de împlinirea termenului de 10 zile.

Dispoziţiile art. 114 alin. (4)-(7) din Ordonanţa de urgenţă a Guvernului nr. 57/2019 se aplică în mod corespunzător.

(3) Consilierul local al cărui mandat a fost validat pe durata mandatului consiliului local depune jurământul în faţa consiliului local, în termen de 15 zile de la data la care secretarul general al municipiului Târgu Mureș l-a informat cu privire la validarea mandatului său.

(4) Consilierul local declarat ales al cărui mandat a fost invalidat de judecătoria competentă, în primă instanță, dar care a fost validat prin hotărârea tribunalului depune jurământul în faţa consiliului local, în termen de 15 zile de la data la care i-a fost comunicată hotărârea tribunalului.

(5) Consiliul local se convoacă în condiţiile art. 134 alin. (1) pentru respectarea termenului prevăzut la alin. (2) sau (3), după caz.

(6) Consilierul local al cărui mandat a fost validat în condiţiile alin. (2) sau (3) care nu depune jurământul în termenul de 15 zile ori care refuză să depună jurământul este considerat demisionat de drept, cu excepţia cazului în care se află în una dintre situaţiile prevăzute la art. 116 alin. (8) din Ordonanţa de urgenţă a Guvernului nr. 57/2019.

(7) În cazul în care consilierul local al cărui mandat a fost validat în condiţiile alin. (2) sau (3) se află, pe perioada celor 15 zile prevăzute de aceste alineate, într-una dintre situaţiile prevăzute la art. 116 alin. (8) din Ordonanţa de urgenţă a Guvernului nr. 57/2019, termenul pentru depunerea jurământului se prelungeşte până la încetarea acestei situaţii.

**Capitolul II. Organizarea consiliului local**

**Secțiunea 1. Președintele de ședință**

**Art. 7**

**Preşedintele de şedinţă**

(1) După declararea ca legal constituit, consiliul local alege dintre membrii săi, în şedinţa privind ceremonia de constituire a consiliului local, , un preşedinte de şedinţă, pe o perioadă de cel mult 3 luni, care conduce şedinţele consiliului şi semnează hotărârile adoptate de acesta. Preşedintele de şedinţă se alege prin vot deschis cu majoritate simplă, prevăzută la art. 5, lit. e din Ordonanţa de urgenţă a Guvernului nr. 57/2019.

(2) Consilierul local ales în condiţiile alin. (1) poate fi schimbat din funcţie , la iniţiativa a cel puţin unei treimi din numărul consilierilor locali în funcţie, prin hotărâre adoptată cu majoritate absolută.

(3) În cazul în care preşedintele de şedinţă lipseşte, la propunerea consilierilor locali, din rândul acestora este ales un alt președinte de ședință,, prin hotărâre adoptată cu majoritate simplă, care conduce şedinţa respectivă. Acesta exercită pentru această şedinţă atribuţiile prevăzute de lege pentru preşedintele de şedinţă.

**Art. 8**

**Atribuţiile preşedintelui de şedinţă**

Preşedintele de şedinţă exercită următoarele atribuţii principale:

a) conduce şedinţele consiliului local;

b) supune votului consilierilor locali proiectele de hotărâri şi anunţă rezultatul votării, cu precizarea voturilor pentru, a voturilor împotrivă şi a abţinerilor numărate şi evidenţiate de secretarul general al Municipiului Târgu Mureș în procesul-verbal al şedinţei;

c) semnează procesul-verbal al şedinţei;

d) asigură menţinerea ordinii, în condiţiile prezentului regulament;

e) supune votului consilierilor locali orice problemă care intră în competenţa de soluţionare a consiliului local;

f) aplică, dacă este cazul, sancţiunile prevăzute la art. 233 alin. (1)din OUG 57/2019

g) suspendarea şedinţei până la restaurarea climatului de ordine şi disciplină în şedinţă.

h) îndeplineşte alte atribuţii prevăzute de lege, de prezentul regulament sau alte însărcinări date de către consiliul local.

**Secţiunea a 2-a. Viceprimarii Municipiului Târgu Mureș**

**Art. 9**

**Rolul, numirea şi eliberarea din funcţie a viceprimarului**

(1) Municipiul Târgu Mureș are 2 viceprimari.

(2) Viceprimarii sunt subordonaţi primarului şi, în situaţiile prevăzute de lege, înlocuitorul de drept al acestuia, situaţie în care exercită, în numele primarului, atribuţiile ce îi revin acestuia. Consilierul local ales cu cele mai multe voturi pentru functia de viceprimar în urma votului membrilor consiliului este desemnat ca și prim inlocuitor de drept al primarului. Ulterior, primul înlocuitor al primarului, poate fi înlocuit cu celălalt viceprimar conform art.10 alin. 2 din prezentul regulament”. Primarul poate delega o parte din atribuţiile sale viceprimarilor.

(3) Viceprimarii sunt aleşi , prin vot secret, cu majoritate absolută, din rândul membrilor consiliului local, la propunerea primarului sau a consilierilor locali.

(4) Exercitarea votului se face pe bază de buletine de vot. Alegerea viceprimarilor se realizează prin hotărâre a consiliului local. Exercitarea votului se face într-o cabină special amenajată și fiecare consilier primește un singur buletin de vot pe care sunt trecute numele tuturor candidaților. Pe buletin va fi înscrisă sintagma " DA / NU” în dreptul numelui/numelor celor propuși pentru această funcție. Intrând în cabină, din lista candidaților consilierii vor marca prin încercuire cu o optiune explicit exprimata pentru fiecare candidat. Daca nu se incercuieste din opținea ”DA / NU” niciuna dintre opțiuni, votul se va considera vot nul.

(5) Eliberarea din funcţie a viceprimarilor se poate face de consiliul local, prin hotărâre adoptată, prin vot secret, cu majoritatea a două treimi din numărul consilierilor în funcţie, la propunerea temeinic motivată a primarului sau a unei treimi din numărul consilierilor locali în funcţie. Eliberarea din funcţie a viceprimarilor nu se poate face în ultimele 6 luni ale mandatului consiliului local.

(6) La deliberarea şi adoptarea hotărârilor care privesc alegerea sau eliberarea din funcţie a viceprimarilor participă şi votează şi consilierii locali care candidează la funcţia de viceprimar, respectiv viceprimarii în funcţie a căror schimbare se propune.

(7) Pe durata exercitării mandatului, viceprimarii îşi păstrează statutul de consilier local, fără a beneficia de indemnizaţia aferentă acestui statut, fiindu-i aplicabile incompatibilităţile specifice funcţiei de viceprimar prevăzute de cartea I titlul IV din Legea nr. 161/2003, cu modificările şi completările ulterioare.

(8) Durata mandatului viceprimarilor este egală cu durata mandatului consiliului local. În cazul în care mandatul consiliului local încetează sau încetează calitatea de consilier local, înainte de expirarea duratei normale de 4 ani, încetează de drept şi mandatul viceprimarilor, fără vreo altă formalitate.

(9) Viceprimarii pot înfiinţa, în limita numărului maxim de posturi aprobate, cabinetul viceprimarului, în condiţiile prevăzute de partea a VI-a titlul III capitolul II din Ordonanţa de urgenţă a Guvernului nr. 57/2019.

**Art.10**

**Exercitarea temporară a atribuţiilor primarului de către viceprimar**

(1) În caz de vacanţă a funcţiei de primar, în caz de suspendare din funcţie a acestuia, precum şi în situaţiile de imposibilitate de exercitare a mandatului, atribuţiile ce îi sunt conferite prin Ordonanţa de urgenţă a Guvernului nr. 57/2019 sunt exercitate de drept de unul dintre viceprimari, desemnat de consiliul local, prin hotărâre, ca fiind cel care exercită primul calitatea de înlocuitor de drept al primarului, cu respectarea drepturilor şi obligaţiilor corespunzătoare funcţiei. Pe perioada exercitării de drept a atribuţiilor de primar, viceprimarul îşi păstrează dreptul de vot în cadrul consiliului local şi primeşte o indemnizaţie lunară unică egală cu cea a funcţiei de primar.

(2) Consiliul local poate hotărî înlocuirea viceprimarului care exercită primul calitatea de înlocuitor de drept al primarului, ales în condiţiile art. 152 alin. (4).

(3) În situaţia prevăzută la alin. (1), consiliul local poate delega, prin hotărâre, din rândul membrilor săi, un consilier local care îndeplineşte temporar atribuţiile viceprimarului, cu respectarea drepturilor şi obligaţiilor corespunzătoare funcţiei. Pe perioada exercitării funcţiei de viceprimar, consilierul local beneficiază de o unică indemnizaţie lunară egală cu cea a funcţiei de viceprimar.

( 4) Consiliul local poate hotărî retragerea delegării consilierului local care îndeplineşte temporar atribuţiile viceprimarului desemnat în condiţiile alin. (3) înainte de încetarea situaţiilor prevăzute la alin. (1).

(5) În situaţia în care sunt suspendaţi din funcţie, în acelaşi timp, atât primarul, cât şi viceprimarii, precum şi în situaţiile de imposibilitate de exercitare de către aceştia a mandatului, consiliul local deleagă un consilier local care îndeplineşte atât atribuţiile primarului, cât şi pe cele ale viceprimarilor, până la încetarea situaţiei respective, cu respectarea drepturilor şi obligaţiilor corespunzătoare funcţiei de primar. Pe perioada exercitării atribuţiilor de primar, precum şi de viceprimar, consilierul local beneficiază de o unică indemnizaţie lunară egală cu cea a funcţiei de primar, sau de viceprimar, după caz.

(6) Dacă devin vacante, în acelaşi timp, atât funcţia de primar, cât şi cea de viceprimari, consiliul local alege noii viceprimari, prevederile alin. (1) şi (3) aplicându-se până la alegerea unui nou primar.

**Secţiunea 3-a. Comisiile de specialitate**

**Art. 11**

**Organizarea comisiilor de specialitate ale consiliului local**

(1) În termen de 30 de zile de la constituirea consiliul local, consiliul local îşi organizează comisii de specialitate, pe principalele domenii de activitate.

Comisiile de specialitate instituite la nivel local sunt:

a) Comisia de studii, prognoze economico-sociale, buget-finanţe şi administrarea domeniului public şi privat al municipiului;

b) Comisia de organizare şi dezvoltare urbanistică, realizarea lucrărilor publice, protecţia mediului înconjurător, conservarea monumentelor istorice şi de arhitectură;

c) Comisia pentru servicii publice şi comerţ;

d) Comisia pentru activităţi ştiinţifice, învăţământ, sănătate, cultură, sport, agrement şi integrare europeană;

e) Comisia pentru administraţie publică locală, protecţie socială, juridică, apărarea ordinii publice, respectarea drepturilor şi libertăţilor cetăţeneşti, probleme de minorităţi şi culte.

(2) Pot fi membri ai comisiilor de specialitate numai consilierii locali.

(3) Operaţiunile desfăşurate în cadrul procedurii de constituire a comisiilor de specialitate, domeniile de activitate în care se pot organiza comisii de specialitate, numărul şi denumirea acestora, numărul membrilor fiecărei comisii şi modul de stabilire a locurilor ce revin fiecărui grup de consilieri sau consilieri independenţi, precum şi componenţa nominală a acestora se stabilesc prin hotărâre a consiliului local, cu respectarea configuraţiei politice de la ultimele alegeri locale. Numărul membrilor unei comisii este întotdeauna impar.

(4) Numărul locurilor ce revine fiecărui grup de consilieri sau consilierilor independenţi în fiecare comisie de specialitate se stabileşte de către consiliul local, cu respectarea configuraţiei politice de la ultimele alegeri locale.

(5) Nominalizarea membrilor fiecărei comisii se face de fiecare grup de consilieri, iar a consilierilor independenţi de către consiliul local, avându-se în vedere, de regulă, opţiunea acestora, pregătirea lor profesională şi domeniul în care îşi desfăşoară activitatea. În funcţie de numărul membrilor consiliului, un consilier poate face parte din cel puţin o comisie şi din cel mult 3 comisii, dintre care una este comisia de bază.

(6) În mod obligatiu, fiecare consilier validat, trebuie să fie membru în cel puțin o comisie de specialitate. În cazul în care consilierii validați nu reușesc să convină asupra componenței comisiilor de specialiate, componența fiecărei comisii se va decide prin votul majorității simple a consilierilor prezenți. Hotărârea consiliului local privind componența comisiilor de specialitate se consideră adoptată doar dacă sunt respectate condițiile privind componența comisiilor de specialitate impuse prin prezentul articol.

**Art. 12**

**Atribuţiile comisiilor de specialitate**

(1) Comisiile de specialitate au următoarele atribuţii principale:

a) analizează proiectele de hotărâri ale consiliului local din domeniul lor de activitate;

b) întocmesc avize asupra proiectelor de hotărâri şi asupra problemelor analizate, pe care le prezintă consiliului local;

c) îndeplinesc orice alte atribuţii stabilite prin prezentul regulament sau însărcinări date prin hotărâri ale consiliului local, dacă acestea au legătură cu activitatea lor.

(2) Consiliul local stabileşte, în termen de 30 de zile de la constituirea consiliului local, alte atribuţii pe care le pot exercita comisiile de specialitate.

(3) Consiliul local, pe durata mandatului, poate stabili însărcinări specifice comisiilor de specialitate

(4) Comisiile de specialitate adoptă avize cu majoritate simplă.

**Art. 13**

**Preşedintele şi secretarul comisiei de specialitate**

(1) Comisiile de specialitate îşi aleg, prin votul deschis al majorităţii absolute a consilierilor locali ce o compun, câte un preşedinte şi câte un secretar.

(2) Preşedintele comisiei de specialitate are următoarele atribuţii principale:

a) asigură reprezentarea comisiei în raporturile acesteia cu consiliul local, aparatul de specialitate al primarului, organismele prestatoare de servicii publice locale şi cu celelalte comisii;

b) convoacă şedinţele comisiei conform procedurii prevăzute la alin.(3) şi informează secretarul general al Municipiului Târgu Mureș, prin Serviciul Relaţii cu consilierii, secretariat, evidență alegători și arhivă, cu privire la data şi locul şedinţei ;

c) conduce şedinţele comisiei;

d) susţine în şedinţele consiliului local avizele formulate de comisie;

e) anunţă rezultatul votării, pe baza datelor comunicate de secretar;

f) îndeplineşte orice alte atribuţii referitoare la activitatea comisiei, prevăzute de lege, de prezentul regulament sau stabilite de consiliul local;

g) comunică secretarului general al Municipiului Târgu Mureș, prin Serviciul Relaţii cu consilierii, secretariat, evidență alegători și arhivă, în termen rezonabil, până la finalul fiecărei luni calendaristice, prezenţa şi procesele-verbale ale fiecărei şedinţe ale comisiei de specialitate.

(3) Preşedintele comisiei, în urma consultării cu primarul şi secretarului general al Municipiului Târgu Mureș şi raportat la data pentru care a fost convocată şedinţa consiliului local, stabileşte data şedinţei comisiei de specilitate şi cu sprijinul Serviciului Relaţii cu consilierii, secretariat, evidență alegători și arhivă, convoacă membrii comisiei de specialitate telefonic, prin SMS sau pe e-mail.

Proiectul ordinii de zi a şedinţei comisiei de specialitate se transmite membrilor comisiei, electronic, pe e-mail, de către secretarul general al municipiului Târgu Mureș, prin grija Serviciului Relaţii cu consilierii, secretariat, evidență alegători și arhivă,

(4) Preşedintele comisiei de specialitate poate propune ca la lucrările comisiei să participe şi alte persoane din afara acesteia, dacă apreciază că este necesar şi poate participa la lucrările celorlalte comisii care examinează probleme ce prezintă importanţă pentru comisia pe care o conduce.

(5) **Secretarul comisiei îndeplineşte următoarele atribuţii principale:**

a) efectuează apelul nominal şi ţine evidenţa participării la şedinţe a membrilor comisiei;

b) numără voturile şi îl informează pe preşedinte asupra rezultatului votării;

c) asigură redactarea avizelor, a proceselor-verbale şi a altor documente prevăzute de lege;

d) îndeplineşte orice alte sarcini prevăzute de prezentul regulament sau însărcinări stabilite de comisie sau de către preşedintele acesteia.

**Art. 14**

**Funcţionarea comisiilor de specialitate**

(1) Comisiile de specialitate lucrează în plen și adoptă hotărâri cu votul majorității simple a membrilor. Rezultatele votului sunt consemnate în procesul-verbal al ședinței de către secretarul comisiei.

Se consideră prezenți la ședință și consilierii locali care participă prin utilizarea mijloacelor electronice.

În situații excepționale constatate de autoritățile abilitate – precum epidemii, pandemii, fenomene naturale extreme, cutremure, acte de terorism sau alte împrejurări care fac imposibilă prezența fizică – ședința comisiei se poate desfășura prin mijloace electronice.

(2) Participarea membrilor comisiei la şedinţele acesteia este obligatorie. Consilierii care nu pot participa la şedinţele comisiei anunţă preşedintele comisiei şi motivul absenţei, aspecte care se vor consemna în procesu –verbal al ședinței comisiei. Dacă absențele continuă, fără a fi motivate, preşedintele comisiei poate propune consiliului local aplicarea sancţiunilor prevăzute la art. 69 din prezentul regulament .

(3) Comisia poate invita să participe la şedinţele sale specialişti din cadrul aparatului de specialitate al primarului sau din afara acestuia. Au dreptul să participe la şedinţele comisiei şi iniţiatorii propunerilor ce stau la baza lucrărilor comisiei. Comisia poate invita şi alte persoane care să participe la dezbateri.

(4) Şedinţele comisiei de specialitate sunt, de regulă, publice.

(5) Comisia poate hotărî ca unele şedinţe sau dezbaterea unor puncte de pe ordinea de zisă se desfăşoare cu uşile închise.

(6) Convocarea şedinţelor comisiei se face de către preşedintele acesteia cu sprijinul compartimentului de resort cu cel puţin 3 zile înainte sau de îndată, în situaţia şedinţelor convocate în condiţiile art. 20 alin. (4) din prezentul regulament.

(7) Ordinea de zi, și materialele propuse dezbaterii, se aprobă de comisie la propunerea preşedintelui. Oricare dintre membrii comisiei poate cere includerea pe ordinea de zi a dezbaterii unor probleme, însă fără ca acestea să într-unească condiția de a deveni proiecte de hotărâre. Proiectele de hotâri pot fi introduse pe ordinea de zi a consiliului local, doar după parcurgerea etapelor stabilite prin prezentul regulament.

(8) Şedinţele comisiilor de specialitate se desfăşoară înaintea şedinţelor consiliului local, atunci când ordinea de zi a şedinţei acestuia cuprinde sarcini sau proiecte de hotărâri asupra cărora i se solicită avizul.

(9) Pentru dezbaterea proiectelor de hotărâri sau a celorlalte probleme repartizate comisiei de către secretarul general al municipiului Târgu Mureș, preşedintele acesteia solicită prezența unei persoane din cadrul aparatului de specialitate a primarului, sau desemnează un consilier local, care prezintă în cadrul şedinţei proiectele şi, după caz, celelalte probleme aflate pe ordinea de zi, care nu sunt prezentate de iniţiator.

(10) Secretarul comisiei sau, în lipsa acestuia, consilierul local desemnat în conformitate cu alin. (9) întocmeşte avizul, cu caracter consultativ, al comisiei, pe baza amendamentelor şi a propunerilor formulate de membrii acesteia, care au fost aprobate cu majoritatea voturilor consilierilor locali prezenţi.

(11) Avizele întocmite de comisie cuprind separat, cu motivarea necesară, atât amendamentele şi propunerile acceptate, cât şi cele respinse.

(12) Avizele întocmite sunt prezentate secretarului general al Municipiului Târgu Mureș, care asigură transmiterea acestora către consilierii locali, cel mai târziu înainte de aprobarea ordinii de zi.

(13) Votul în comisii este, de regulă, deschis. În anumite situaţii comisia poate hotărî ca votul să fie secret, stabilind, de la caz la caz, şi modalitatea de exprimare a acestuia.

(14) Lucrările şedinţelor comisiei se consemnează, prin grija secretarului acesteia, într-un proces-verbal. După încheierea şedinţei, procesul-verbal este semnat de către preşedintele şi secretarul comisiei.

(15) Preşedintele poate încuviinţa ca procesele-verbale ale şedinţelor să fie consultate de alte persoane interesate care nu au participat la şedinţă, cu excepţia proceselor-verbale întocmite în şedinţele ale căror lucrări s-au desfăşurat cu uşile închise.

(16) În situația în care președintele de ședință este absent, secretarul general al Municipiului Târgu Mureș are obligația de a aduce la cunoștința consilierilor locali necesitatea alegerii unui nou președinte de ședință. La propunerea consilierilor locali, dintre aceștia se va desemna un nou președinte de ședință, prin hotărâre adoptată cu majoritate simplă. Acesta va conduce ședința respectivă și va exercita atribuțiile prevăzute de prezentul regulament pentru președintele de ședință.

**Art. 15**

**Comisiile speciale şi comisiile mixte**

(1) Consiliile locale pot organiza comisii speciale de analiză şi verificare formate din consilieri locali, pe perioadă determinată, la propunerea unei treimi din numărul consilierilor locali în funcţie sau a primarului. Componenţa, obiectivele şi perioada de desfăşurare a activităţilor acestora se stabilesc prin hotărâre a consiliului local. Membrii comisiei acţionează în limitele stabilite prin hotărâre.

(2) Comisia de analiză şi verificare prezintă consiliului local ori primarului, după caz, la termenul stabilit de acesta, raportul întocmit în urma analizelor şi verificărilor efectuate.

Raportul cuprinde, dacă este cazul, propuneri concrete de îmbunătăţire a activităţii în domeniul supus analizei sau verificării.

(3) Consiliile locale pot organiza, din proprie iniţiativă sau din iniţiativa primarului, după caz, comisii mixte formate din consilieri locali, funcţionari publici şi alţi specialişti, pe perioadă determinată. Componenţa comisiilor mixte, obiectivele şi perioada de desfăşurare a activităţii acestora se stabilesc prin hotărâri ale consiliilor locale. Şedinţele comisiilor mixte pot fi publice.

**Capitolul III. Funcţionarea consiliului local**

**Secţiunea 1. Rolul şi atribuţiile consiliului local**

**Art. 16**

**Mandatul consiliului local**

(1) Consiliul local se alege pentru un mandat de 4 ani în condiţiile legii privind alegerea autorităţilor administraţiei publice locale.

(2) Mandatul consiliului local se exercită de la data la care consiliul local este legal constituit până la data la care consiliul local nou-ales este legal constituit.

(3) Mandatul consiliului local poate fi prelungit, prin lege organică, în caz de război sau catastrofă ori alte situaţii expres prevăzute de lege atunci când, din cauza acestor situaţii, nu pot fi organizate alegeri în condiţiile alin. (1).

**Art. 17**

**Condiţii speciale de exercitare a mandatului aleşilor locali**

(1) Consiliul local ales în cursul unui mandat, ca urmare a dizolvării consiliului local, încheie mandatul precedentei autorităţi a administraţiei publice locale.

**Art. 18**

**Atribuţiile consiliului local**

(1) Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale.

(2) Consiliul local exercită următoarele categorii de atribuţii :

a) atribuţii privind unitatea administrativ-teritorială, organizarea proprie, precum şi organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local;

b) atribuţii privind dezvoltarea economico-socială şi de mediu a municipiului;

c) atribuţii privind administrarea domeniului public şi privat al municipiului;

d) atribuţii privind gestionarea serviciilor de interes local;

e) atribuţii privind cooperarea interinstituţională pe plan intern şi extern.

(3) În exercitarea atribuţiilor prevăzute la alin. (2) lit. a), consiliul local:

a) aprobă statutul municipiului, precum şi regulamentul de organizare şi funcţionare a consiliului local;

b) alege viceprimarii, din rândul consilierilor locali, la propunerea primarului sau a consilierilor locali, în condiţiile art. 9 alin. (3) din prezentul regulament;

c) aprobă, în condiţiile legii, la propunerea primarului, înfiinţarea, organizarea şi statul de funcţii ale aparatului de specialitate al primarului, ale instituţiilor publice de interes local, reorganizarea şi statul de funcţii ale regiilor autonome de interes local, precum şi înfiinţarea, reorganizarea sau desfiinţarea de societăţi de interes local şi statul de funcţii al acestora;

d) exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii;

e) hotărăşte înfiinţarea sau reorganizarea de instituţii, servicii publice, societăţi şi regii autonome, în condiţiile legii.

(4) În exercitarea atribuţiilor prevăzute la alin. (2) lit. b ), consiliul local:

a) aprobă, la propunerea primarului, bugetul unităţii administrativ-teritoriale, virările de credite, modul de utilizare a rezervei bugetare şi contul de încheiere a exerciţiului bugetar;

b) aprobă, la propunerea primarului, contractarea şi/sau garantarea împrumuturilor, precum şi contractarea de datorie publică locală prin emisiuni de titluri de valoare, în numele unităţii administrativ-teritoriale, în condiţiile legii;

c) stabileşte şi aprobă impozitele şi taxele locale, în condiţiile legii;

d) aprobă, la propunerea primarului, documentaţiile tehnico-economice pentru lucrările de investiţii de interes local, în condiţiile legii;

e) aprobă strategiile privind dezvoltarea economică, socială şi de mediu a unităţii administrativ-teritoriale;

f) asigură un mediu favorabil înfiinţării şi/sau dezvoltării afacerilor, inclusiv prin valorificarea patrimoniului existent, precum şi prin realizarea de noi investiţii care să contribuie la îndeplinirea programelor de dezvoltare economică regională şi locală;

g) asigură realizarea lucrărilor şi ia măsurile necesare implementării şi conformării cu prevederile angajamentelor asumate de România în calitate de stat membru al Uniunii Europene în domeniul protecţiei mediului şi gospodăririi apelor pentru serviciile furnizate cetăţenilor.

(5) Dacă bugetul unităţii administrativ-teritoriale, prevăzut la alin. ( 4) lit. a), nu poate fi adoptat după două şedinţe consecutive, care au loc la un interval de cel mult 7 zile, activitatea se desfăşoară pe baza bugetului anului precedent până la adoptarea noului buget, dar nu mai târziu de 45 de zile de la data publicării legii bugetului de stat în Monitorul Oficial al României, Partea I.

(6) În exercitarea atribuţiilor prevăzute la alin. (2) lit. c ), consiliul local:

a) hotărăşte darea în administrare, concesionarea, închirierea sau darea în folosinţă gratuită a bunurilor proprietate publică a municipiului, precum şi a serviciilor publice de interes local, în condiţiile legii;

b) hotărăşte vânzarea, darea în administrare, concesionarea, darea în folosinţă gratuită sau închirierea bunurilor proprietate privată a municipiului, în condiţiile legii;

c) avizează sau aprobă, în condiţiile legii, documentaţiile de amenajare a teritoriului şi urbanism ale localităţilor;

d) atribuie sau schimbă, în condiţiile legii, denumiri de străzi , de pieţe şi de orice alte obiective de interes public local.

(7) În exercitarea atribuţiilor prevăzute la alin. (2) lit. d), consiliul local asigură, potrivit competenţei sale şi în condiţiile legii, cadrul necesar pentru furnizarea serviciilor publice de interes local privind:

a) educaţia;

b) serviciile sociale pentru protecţia copilului, a persoanelor cu handicap, a persoanelor

vârstnice, a familiei şi a altor persoane sau grupuri aflate în nevoie socială;

c) sănătatea;

d) cultura;

e) tineretul;

f) sportul;

g) ordinea publică;

h) situaţiile de urgenţă;

i) protecţia şi refacerea mediului;

j) conservarea, restaurarea şi punerea în valoare a monumentelor istorice şi de arhitectură,

a parcurilor, grădinilor publice şi rezervaţiilor naturale;

k) dezvoltarea urbană;

1) evidenţa persoanelor;

m) podurile şi drumurile publice;

n) serviciile comunitare de utilităţi publice de interes local;

o) serviciile de urgenţă de tip salvamont, salvamar şi de prim ajutor;

p) activităţile de administraţie social-comunitară;

q) locuinţele sociale şi celelalte unităţi locative aflate în proprietatea unităţii administrativ-teritoriale sau în administrarea sa;

r) punerea în valoare, în interesul colectivităţii locale, a resurselor naturale de pe raza unităţii administrativ-teritoriale;

s) alte servicii publice de interes local stabilite prin lege.

(8) În exercitarea atribuţiilor prevăzute la alin. (2) lit. d), consiliul local:

a) sprijină, în condiţiile legii, activitatea cultelor religioase;

b) aprobă construirea locuinţelor sociale, criteriile pentru repartizarea locuinţelor sociale şi a utilităţilor locative aflate în proprietatea sau în administrarea sa.

(9) În exercitarea atribuţiilor prevăzute la alin. (2) lit. e ), consiliul local:

a) hotărăşte, în condiţiile legii, cooperarea sau asocierea cu persoane juridice române sau străine, în vederea finanţării şi realizării în comun a unor acţiuni , lucrări , servicii sau proiecte de interes public local;

b) hotărăşte , în condiţiile legii, înfrăţirea municipiului cu unităţi administrativ-teritoriale din alte ţări;

c) hotărăşte, în condiţiile legii, cooperarea sau asocierea cu alte unităţi administrativteritoriale din ţară sau din străinătate , precum şi aderarea la asociaţii naţionale şi internaţionale ale autorităţilor administraţiei publice locale, în vederea promovării unor interese comune.

(10)În exercitarea atribuţiilor prevăzute la alin. (2) lit. a), b) şi d), consiliul local:

a) poate asigura, în tot sau în parte, cu acordul titularului dreptului de proprietate sau al celui de administrare, lucrările şi fondurile necesare pentru reabilitarea, dotarea şi funcţionarea clădirilor în care îşi desfăşoară activitatea autorităţi sau instituţii publice a căror activitate prezintă un interes local. Bunurile achiziţionate pentru dotări rămân în proprietatea unităţii administrativ-teritoriale;

b) poate asigura, în tot sau în parte, cu acordul instituţiei sau autorităţii publice titulare a dreptului de proprietate sau de administrare, lucrări de amenajare, dotare şi întreţinere a clădirilor sau terenurilor aflate în proprietatea publică sau privată a statului, în scopul creşterii nivelului de atractivitate turistică a unităţii administrativ-teritoriale, cu condiţia ca, prin acordul exprimat, titularul dreptului să permită accesul publicului în spaţiile astfel îmbunătăţite pe o perioadă de minimum 5 ani. Bunurile achiziţionate pentru dotări rămân în proprietatea unităţii administrativ-teritoriale.

(11) Pentru realizarea atribuţiilor prevăzute la alin. (2) consiliul local poate solicita informări şi rapoarte de la primar, viceprimar şi de la conducătorii organismelor prestatoare de servicii publice şi de utilitate publică de interes local.

(12) Consiliul local hotărăşte acordarea unor sporuri şi a altor facilităţi, potrivit legii, personalului angajat în cadrul aparatului de specialitate al primarului şi serviciilor publice de interes local.

(13) Consiliul local poate conferi persoanelor fizice române sau străine cu merite deosebite titlul de cetăţean de onoare al municipiului, în baza unui regulament propriu. Prin acest regulament se stabilesc şi condiţiile retragerii titlului conferit. Acest regulament poate fi parte integrantă a statutului unităţii administrativ-teritoriale.

(14) Consiliul local îndeplineşte orice alte atribuţii , în toate domeniile de interes local, cu excepţia celor date în mod expres în competenţa altor autorităţi publice, precum şi orice alte atribuţii stabilite prin lege.

**Secţiunea a 2 -a. Funcționarea consiliului local**

**Art.19**

**Tipurile de şedinţe ale consiliului local**

(1) Consiliul local se întruneşte în şedinţe ordinare, cel puţin o dată pe lună, la convocarea primarului.

(2) Consiliul local se poate întruni şi în şedinţe extraordinare la convocarea:

a) primarului;

b) a cel puţin unei treimi din numărul consilierilor locali în funcţie;

c) primarului, ca urmare a solicitării prefectului, în cazuri care necesită adoptarea de măsuri imediate pentru gestinoarea situaţiilor de criză sau de urgenţă.

**Art. 20**

**Convocarea şedinţelor consiliului local**

(1) Consiliul local se convoacă după cum urmează:

a) prin dispoziţie a primarului, în cazurile prevăzute la art. 19 alin. (1), alin. (2) lit. a) şic) din prezentul regulament;

b) prin convocare semnată de către consilierii locali care au această iniţiativă, în cazul prevăzut la art. 19 alin. (2) lit. b) din prezentul regulament.

(2) Consilierii locali sunt convocaţi, prin grija secretarului general al Municipiului Târgu Mureș, prin Serviciul Relaţii cu consilierii, secretariat, evidență alegători și arhivă, cel târziu în ziua ulterioară primirii de către acesta a dispoziţiei sau documentului de convocare iniţiat de cel puţin o treime din numărul consilierilor locali în funcţie prin e-mail şi alte mijloace electronice.

(3) Data şedinţei consiliului local precizată cu ocazia convocării este stabilită, cu respectarea modului de calcul al termenelor procedurale, prevăzut de art. 181 din Legea nr. 134/2010 privind Codul de procedură civilă, republicată, cu modificările ulterioare, astfel:

a) în termen de 5 zile de la data comunicării dispoziţiei de convocare pentru şedinţele ordinare;

b) în termen de 3 zile de la data comunicării dispoziţiei sau documentului de convocare pentru şedinţele extraordinare.

(4) În caz de forţă majoră şi/sau de maximă urgenţă pentru rezolvarea intereselor locuitorilor municipiului ori în alte situaţii precum, necesitatea adoptării în regim de urgenţă a unor hotărâri de care depind activităţi în derulare a autorităţii publice locale, convocarea acestuia pentru şedinţa extraordinară, prin excepţie de la prevederile alin. (3) lit. b), se face de îndată.

(5) În situații excepționale, constatate de către autoritățile abilitate, precum epidemiile, pandemiile, fenomenele naturale extreme, cutremure, actele de terorism și alte situații care fac imposibilă prezența consilierilor locali la locul desfășurării ședințelor consiliului local, ședințele consiliului local sau ale comisiilor de specialitate se desfășoară prin mijloace electronice.. Rezultatele votului vor fi consemnate de către secretarul general al municipiului Târgu Mureș în procesul verbal al ședinței.”

(6) Dispoziţia şi documentul de convocare cuprind obligatoriu următoarele informaţii

a) Data și ora desfășurării ședinței;

b) Modalitatea de desfășurare a ședinței (cu prezență fizică sau prin mijloace electronice);

c) Locul desfășurării ședinței – în cazul participării fizice, sau aplicațiile/platformele utilizate, în cazul desfășurării prin mijloace electronice;

d) Proiectul ordinii de zi;

e) Materialele aferente proiectelor de hotărâre înscrise pe ordinea de zi;

f) Modalitatea prin care materialele sunt puse la dispoziția consilierilor locali, potrivit opțiunilor exprimate de aceștia;

g) Indicarea comisiilor de specialitate cărora le-au fost transmise proiectele de hotărâre spre avizare;

h) Invitația adresată consilierilor locali de a formula și depune amendamente asupra proiectelor de hotărâre.

(7) Secretarul general al Municipiului Târgu Mureș prin Serviciul Relaţii cu consilierii, secretariat, evidență alegători și arhivă, transmite prefectului, sub semnătura sa, evidenţa prezenţei consilierilor locali la convocările pentru şedinţele care nu s-au putut desfăşura din lipsa cvorumului, în termen de 3 zile de la data convocării. Evidenţa transmisă prefectului precizează şi situaţiile în care, urmare a ultimei absenţe, a intervenit cazul de încetare de drept a mandatului prevăzut la art. 204 alin. (2) lit. e) din Ordonanţa de urgenţă a Guvernului nr. 57/2019 privind Codul administrativ, modificată.

(8) În toate cazurile, convocarea se consemnează în procesul-verbal al şedinţei.

**Art. 21**

**Ordinea de zi**

(1) Proiectul ordinii de zi se redactează de către secretarul general al Municipiului Târgu Mureș prin Serviciul Relaţii cu consilierii, secretariat, evidență alegători și arhivă şi compartimentele de resort din cadrul aparatului de specialitate al primarului, ca anexă la documentul de convocare la propunerea primarului sau a consilierilor locali, după caz, în condiţiile legii.

(2) Este obligatorie înscrierea pe proiectul ordinii de zi a proiectelor de hotărâri care îndeplinesc condiţiile prevăzute la art. 22 alin. (8) din prezentul regulament.

(3) Proiectul ordinii de zi a şedinţei consiliului local poate cuprinde proiecte de hotărâri , cu menţionarea titlului şi a iniţiatorului, rapoarte ale primarului, ale viceprimarului, ale consilierilor locali, ale comisiilor de specialitate, ale comisiilor speciale sau mixte, rapoarte sau informări ale conducătorilor organismelor prestatoare de servicii publice şi de utilitate publică în unitatea administrativ-teritorială, după caz, precum şi orice alte probleme de interes local.

(4) Proiectul ordinii de zi a şedinţei consiliului local se aduce la cunoştinţă locuitorilor municipiului prin afişarea pe pagina de internet a unităţii administrativ-teritoriale.

(5) Pentru cetăţenii aparţinând unei minorităţi naţionale care au o pondere de peste 20% din numărul locuitorilor, stabilit la ultimul recensământ, proiectul ordinii de zi se aduce la cunoştinţa publică şi în limba minorităţii naţionale respective.

(6) Scoaterea unui proiect de hotărâre de pe proiectul ordinii de zi se face în situaţia în care acesta nu îndeplineşte condiţiile prevăzute la art. 22 alin. (8) sau numai cu acordul iniţiatorului, dacă acesta îndeplineşte condiţiile prevăzute la art. 22 alin. (8).

(7) Ordinea de zi a şedinţei se aprobă cu majoritate simplă, la propunerea celui/celor care a/au cerut convocarea consiliului local.

(8) Suplimentarea ordinii de zi este posibilă doar pentru probleme urgente şi care nu pot fi amânate mai mult de 5 zile. Suplimentarea Ordinii de zi va fi posibilă doar pentru materiale care au viza de legalitate a Secretarului general. Retragerea unor puncte de pe ordinea de zi se poate efectua doar de către inițiator. În cazul retragerii unui punct de pe ordinea de zi de către înițiator, după publicarea ordinii de zi, acesta nu se mai supune dezbaterii. Eliminarea unui punct de pe ordinea de zi, la propunearea unui consilier local, se poate adopta prin procedura de vot, și va fi adoptată cu cvorum necesar adoptării hotărârii respective. (9) În cazul neaprobării proiectului ordinii de zi, în condiţiile prevăzute la alin. (7), nu se acordă indemnizaţia cuvenită consilierilor locali pentru şedinţa respectivă.

(10) În cadrul ședințelor cordinare,după epuizarea punctelor de pe ordinea de zi, la Diverse preşedintele de şedinţă va acorda cuvântul consilierilor pentru luarea de poziţii în probleme de interes public, pentru întrebări și interpelări. Durata maximă alocată este de 10 minute pentru fiecare formațiune politică prezentă. Prezentările pot fi efectuate de mai mulți consilieri din aceeași formațiune politică, fără a depăși totalul de timp alocat.În cazul în care se impune, preşedintele de şedinţă poate supune la vot modificarea acestei durate.

(11)Din ordinea de zi, informările, Notele şi referatele sau orice materiale necesare funcţionării consiliului, înscrise pe ordinea de zi sau depuse în mape, se supun dezbaterii la sfârşitul şedinţei, iar în cazul neînscrierii la cuvânt pe marginea acestora, se consideră a fi însuşite de consiliu.

(12) Ședințele AGA convocate în condițiile legii ale societățiilor comerciale la care municipiul deține părți sociale sau acțiuni se vor desfășura după aprobarea ordinii de zi a ședinței plenare a Consililui Local. În cazul în care o propunere de hotărâre AGA nu este adoptată, reprezentantul Consiliului Local în AGA va respinge proiectul de hotărâre aflat pe ordinea de zi a ședinței AGA. În ședința plenară a Consiliului Local, se va desemna un reprezentant AGA care va exercita votul în ședința AGA, în funcție de hotărârea adoptată în plenul Consiliului Local.

(13) Hotărârile din cadrul ședințelor AGA se iau cu cvorumul stabilit în Actul Constitutiv al societății și votul reprezentantului Consiliului Local trebuie aprobat și printr-o hotărâre a consiliului local respectând cvorumul stabilit de lege, pentru fiecare punct de pe ordinea de zi.

(14) Între două ședințe plenare adresele, notificările și corespondența adresată către membrii Consliului local sunt gestionate de către secretarul general al Municipiului Târgu Mureș respectiv Serviciul Relaţii cu consilierii, secretariat, evidență alegători și arhivă, secretariat, evidență alegători și arhivă, acesta presupune arhivarea corespondeței primite atât în format electronic cât și pe suport de hârtie și prezentarea acestora printr-o informare la prima ședință de plen.

(15) Informările privind documentele emise de Instituția Prefectului și organelor și instituțiilor judiciare adresate consiliului vor fi însoțite de notă explicativă întocmită în limbaj uzual care explică conținutul documentelor trimis spre informare.

(16) Cu caracter execepțional, consilierii locali vor fi informați prin curier sau prin poștă electronică (e-mail) despre acele documente care au fost trimise în atenția consilierilor locali de către diferite autorități publice și judiciare care nu pot fi amânate spre prezentare la prima ședință plenară datorită unor termene scadente.

(17) Între două ședințe plenare, consilierilor va fi pus la dispoziție o mapă de corespondeță în biroul Serviciului Relații cu consilierii, secretariat, evidență alegători și arhivă, care conține copii a tuturor documentelor înaintate în atenția consilierilor locali, la cerere pot solicita copii după documentele înaintate în atenția lor.

**Art. 22**

**Proiectele de hotărâri ale consiliului local**

(1) Proiectele de hotărâri pot fi iniţiate de primar, de consilierii locali sau de cetăţeni prin procedura iniţiativă cetăţenească. Elaborarea proiectelor se face de cei care le propun, cu sprijinul secretarului general al Municipiului Târgu Mureș şi al compartimentelor de resort din cadrul aparatului de specialitate al primarului.

(2) Proiectele de hotărâri şi referatele de aprobare ale acestora se redactează în conformitate cu normele de tehnică legislativă.

(3) Proiectele de hotărâri ale consiliului local însoţite de referatele de aprobare ale acestora şi de alte documente de prezentare şi de motivare se înregistrează şi se transmit de secretarul general al Municipiului Târgu Mureș, prin Serviciul Relaţii cu consilierii, secretariat, evidență alegători și arhivă.

a) compartimentelor de resort din cadrul aparatului de specialitate al primarului în vederea analizării şi întocmirii rapoartelor de specialitate;

b) comisiilor de specialitate ale consiliului local în vederea dezbaterii şi întocmirii avizelor.

(4) Nominalizarea compartimentelor de resort şi a comisiilor de specialitate cărora li se transmit proiectele de hotărâri ale consiliului local, precum şi celelalte documente, potrivit prevederilor alin. (3), se face de către primar împreună cu secretarul general al Municipiului Târgu Mureș prin intermediul Serviciului Relaţii cu consilierii, secretariat, evidență alegători și arhivă

(5) Odată cu transmiterea proiectelor de hotărâri se comunică şi data de depunere a rapoartelor şi a avizelor, avându-se grijă ca rapoartele compartimentelor de resort să poată fi transmise şi comisiilor de specialitate înainte de pronunţarea acestora.

(6) După examinarea proiectului de hotărâre, comisia de specialitate a consiliului local emite un aviz cu privire la adoptarea sau, după caz, respingerea proiectului.

(7) Avizul comisiei se transmite secretarului general al Municipiului Târgu Mureș, prin Serviciul Relaţii cu consilierii, secretariat, evidență alegători și arhivă, care dispune măsurile corespunzătoare înaintării lui către consilierii locali şi către iniţiatori, după caz, cel mai târziu în ziua şedinţei.

(8) Fiecare proiect de hotărâre înscris pe ordinea de zi a şedinţei consiliului local este supus dezbaterii numai dacă este însoţit de:

a) referatul de aprobare, ca instrument de prezentare şi motivare, semnat de iniţiator;

b) rapoartele compartimentelor de resort din cadrul aparatului de specialitate al primarului;

c) avizele a cel puțin două comisii de specialitate ale consiliului local; excepție făcând materialele în regim de urgență, care nu se avizează de către comisiile de specialitate, ci doar de către de compartimentul de specialitate din cadrul aparatului de specialitate al primarului

d) alte documente prevăzute de legislaţia specială.

(9) Secretarul general al Municipiului Târgu Mureș asigură îndeplinirea condiţiilor de la alin. (8) şi aduce la cunoştinţa consiliului local cazul neîndeplinirii acestora înainte de adoptarea ordinii de zi.

(10) Rapoartele şi avizele prevăzute la alin. (8) trebuie întocmite în termenul prevăzut la alin. (5), dar nu mai târziu de 30 de zile de la înregistrarea proiectelor de hotărâre propuse pentru a fi înscrise pe proiectul ordinii de zi a şedinţelor ordinare ale consiliului local, respectiv în termen de cel mult 3 zile de la înregistrarea proiectelor de hotărâre propuse a fi înscrise pe proiectul ordinii de zi a şedinţelor extraordinare. În situaţia şedinţelor extraordinare convocate de îndată, rapoartele compartimentelor de specialitate se întocmesc în procedură de urgenţă, cel târziu odată cu proiectul hotărârii.

(11) Iniţiatorul proiectului îl poate retrage sau poate renunţa, în orice moment, la susţinerea acestuia.

**Articolul 22¹**

**Adoptarea hotărârilor în regim de urgență**

(1) Consiliul Local poate adopta hotărâri în regim de urgență. Urgența trebuie justificată în mod clar, prin compartimentelor de specialitate. Următoarele situații pot motiva regimul de urgență:

a) Situații de urgență: incendii, inundații, accidente, dezastre naturale, epidemii, alte situații care pun în pericol viața, sănătatea sau mediul;

b) Necesitatea de a evita pierderi economice: întârzieri în realizarea unor investiții, pierderi de fonduri etc;

c) Realizarea unor proiecte cu finanțare nerambursabilă, cu termene limită stricte;  
d) Îndeplinirea unor obligații legale: aplicarea unor legi, hotărâri judecătorești sau decizii obligatorii;

e) Profitarea de oportunități limitate în timp: investiții private, parteneriate etc.;  
f) Prevenirea unor riscuri sociale sau administrative: combaterea corupției, criminalității, a crizelor;

g) Îmbunătățirea imediată a calității vieții în comunitate.

(2) Nu constituie o justificare valabilă pentru adoptarea unei hotărâri în regim de urgență situațiile create din vina sau neglijența personalului administrației publice locale, cum ar fi: lipsa de diligență în pregătirea documentelor, lipsa de atenție în respectarea termenelor, lipsa de responsabilitate în gestionarea activităților administrative. Faptele omisive sau întârziate ale aparatului administrativ nu pot fi invocate ca urgențe.

**Art. 23**

**Cvorumul şedinţelor consiliului local**

(1) Şedinţele consiliului local se desraşoară legal în prezenţa majorităţii consilierilor locali în funcţie. Se consideră prezenți la ședință și consilierii locali care participă prin mijloace electronice.

(2) Prezenţa consilierilor locali la şedinţă este obligatorie, cu excepţia cazului în care aceştia absentează motivat. Absenţa este considerată motivată dacă se face dovada că aceasta a intervenit din cauza:

a) unei boli care a necesitat spitalizarea sau a unei stări de sănătate pentru care s-a eliberat certificat de concediu medical;

b) unei deplasări în străinătate;

c) unor evenimente de forţă majoră;

d) în cazul decesului soţiei/soţului consilierului local sau al unei rude de până la gradul al

II-lea a consilierului local ales ori al soţiei/soţului acestuia, inclusiv;

e) deplasarea în interes de serviciu într-o altă localitate la data şi ora stabilită pentru şedinţă.

f) Concediu de odihnă

g) Urgenţe medicale pentru sine, soţ sau membru al familiei până la gradul II

h) Obligaţii profesionale intervenite la data şi ora şedinţei

i) Situaţii neprevăzute şi imposibil de surmontat sau orice altă situaţie care împiedică prezenţa consilierului la şedinţă

(3) Dovada absenţei motivate se poate face prin orice mijloace legale, inclusiv prin declaraţie scrisă dată pe propie răspundere de către consilierul în cauză

(4) Consilierul local care absentează nemotivat de două ori consecutiv la şedinţele consiliului local este sancţionat, în condiţiile art. 70 din prezentul regulament.

(5) Consilierii locali sunt obligaţi să îşi înregistreze prezenţa în evidenţa ţinută de secretarul general al Municipiului Târgu Mureș.

(6) Consilierul local care nu poate lua parte la şedinţă este obligat să anunţe secretarul general al Municipiului Târgu Mureș, prin Serviciul Relaţii cu consilierii, secretariat, evidență alegători și arhivă cu privire la această situaţie, în scris sau prin mijloace electronice să precizeze motivul absenţei şi să depună documentele doveditoare în acest sens.

**Art. 24**

**Desfăşurarea şedinţelor consiliului local**

(1) Ședințele consiliului local sunt publice și pot fi transmise online, cu excepția cazurilor în care, la propunerea președintelui de ședință sau a unui grup de consilieri locali, consiliul local hotărăște, cu votul majorității consilierilor prezenți, că ședința respectivă să se desfășoare cu caracter nepublic.

(2) Caracterul public al şedinţelor consiliului local este dat de:

a) accesul celor interesaţi, în condiţiile legii, la procesele- verbale ale şedinţelor consiliului local;

b) accesul celor interesaţi, în condiţiile legii, la proiectele de hotărâri, la hotărârile consiliului local, precum şi la instrumentele de prezentare şi de motivare a acestora;

c) posibilitatea cetăţenilor cu domiciliul sau reşedinţa în Municipiul Târgu Mureș de a asista la şedinţele consiliului local.Accesul publicului la ședințele consiliului local este permis în condițiile legii. Participarea cetățenilor se face în baza unor permise de acces, eliberate la cerere, în ordinea solicitării și în limita locurilor disponibile în spațiul destinat publicului. Cetățenii care asistă la ședințe au obligația de a respecta ordinea și liniștea publică și de a se abține de la orice manifestare de aprobare sau dezaprobare. În caz contrar, vor fi evacuați din sală de către personalul desemnat cu asigurarea ordinii publice local;

(3) Lucrările şedinţelor se desfăşoară în limba română. În situaţia în care consilierii locali aparţinând unei minorităţi naţionale reprezintă cel puţin 20% din numărul total, la şedinţele consiliului local se poate folosi şi limba minorităţii naţionale respective. În aceste cazuri se asigură, prin grija primarului, traducerea în limba română. În toate cazurile, documentele şedinţelor de consiliu local se întocmesc şi se aduc la cunoştinţă publică în limba română.

În lipsa unui serviciu de translatare, consilierii se pot exprima câte 2 minute, atât în limba română cât şi în limba maghiară, în situaţia în care mesajul este identic.

Secretarul general al Municipiului Târgu Mureș, va asigura aparatura necesară cronometrării fiecărei luări de cuvânt în așa fel încât cei care iau cuvântul, cei prezenți în sală și președintele de ședință să poată urmării timpul luării de cuvânt.

(4) La lucrările consiliului local pot asista şi lua cuvântul, fără drept de vot, prefectul, preşedintele consiliului judeţean sau reprezentanţii acestora, deputaţii şi senatorii, miniştrii şi ceilalţi membri ai Guvernului, secretarii şi subsecretarii de stat, conducătorii serviciilor publice deconcentrate ale ministerelor şi ale celorlalte organe centrale, conducătorii compartimentelor de resort şi conducătorii organismelor prestatoare de servicii publice sau de utilitate publică din Municipiul Târgu Mureș, în problemele ce privesc domeniile lor de responsabilitate, precum şi alte persoane interesate, în condiţiile prevăzute în prezentul regulament. Preşedintele de şedinţă înregistrează înscrierile la cuvânt şi dă dreptul numai celor înscrişi , în ordinea înscrierilor.

Preşedintele de şedinţă consultă consiliul care hotărăşte prin vot deschis, cu majoritate de voturi, dacă acordă 3 minute pentru prezentarea punctului de vedere după luările de cuvânt ale consilierilor. Luarea de cuvânt trebuie să fie pe marginea unui material, și se va permite doar în momentul în care s-a ajuns la acel material de pe ordinea de zi. Cetățenii precum și reprezentanții diferitelor organizații economice sau civile sunt îndrumați să se adreseze consilierilor cu ocazia multiplelor ore de audiență, în care au posibilitatea să prezinte în profunzime opinia lor.

(5) Dezbaterea proiectului de hotărâre sau a problemelor se face, de regulă, în ordinea în care acestea sunt înscrise pe ordinea de zi aprobată în conformitate cu prevederile din Ordonanţa de urgenţă a Guvernului nr. 57/2019 privind Codul administrativ sau într-o altă ordine aprobată cu majoritate simplă a consiliului local.

(6) Preşedintele de şedinţă este obligat să asigure luarea cuvântului de către iniţiator pentru susţinerea proiectului de hotărâre ori de câte ori acesta o solicită, dar nu mai mult decât 5 minute pentru fiecare proiect de hotărâre.

(7) Consilierii locali participă la dezbateri în ordinea înscrierii la cuvânt. Consilierii locali sunt obligaţi ca în cuvântul lor să se refere exclusiv la problema care formează obiectul dezbaterii, cu respectarea duratei alocate intervenției. În situația în care consilierul nu se conformează după avertismentul președintelui, acesta din urmă poate dispune retragerea dreptului la cuvânt și oprirea microfonului.

În cazul în care un consilier local dorește să ia cuvântul în plenul ședinței trebuie să respecte următoarele reguli:

- consilierul care se înscrie la cuvânt, așteaptă până când președintele de ședință îi dă cuvântul, pronunțându-i numele.

- consilierul se va adresa auditorului pe un ton politicos, demn pentru o persoană aflată în exercitarea unei funcției publice, fără să aducă atingere prestigiului instituției publice din care face parte, având obligativitatea de a respecta demnitatea funcției publice deținute, bazat pe respect, bună-credință, corectitudine și amabilitate.

- Consilierii locali au obligația de a nu aduce atingere onoarei, reputației și demnității persoanelor din cadrul autorității publice din care fac parte.Se interzice atacul la persoană. (8) Preşedintele de şedinţă are dreptul să limiteze durata luărilor de cuvânt, în funcţie de obiectul dezbaterii. În acest scop el poate propune consiliului local spre aprobare timpul alocat fiecărui vorbitor, precum şi timpul total de dezbatere a proiectului.

(9) Preşedintele de şedinţă permite oricând unui consilier local să răspundă într-o problemă de ordin personal, în probleme prevăzute de prezentul regulament sau atunci când a fost nominalizat de un alt vorbitor. În cadrul consiliului local municipal Târgu Mureș durata luărilor de cuvânt a fiecărui consilier, la fiecare punct putând a lua cuvântul o singură dată, maxim 2 minute şi maxim 1 minut în replică în probleme legate de amendamente proprii; de asemenea, are dreptul la o replică personală de maxim 1 minut, dacă a fost nominalizat de un alt vorbitor, după terminarea cuvântului acestuia, însă fără a se intra în polemici de natură personală. Replica la replică este interzisă. în orice asememnea situaţie în care preşedintele intervine prin întreruperea alocuţiunii la microfon. În situaţii excepţionale, preşedintele poate supune la vot la solicitarea anterioară a consilierului local, acordarea unui timp mai lung.

În cazul în care un consilier solicită cuvântul în probleme de procedură, acestuia i se va da, maxim 1 minut, cuvântul înaintea celorlalţi consilieri înscrişi la cuvânt în regim obişnuit, în orice moment al dezbaterilor. Probleme de procedură în mod exclusiv înseamnă o luare de cuvânt cu privire la modul de lucru, prin care se atrage atenția, de regulă, asupra unei greșeli procedurale sau la nerespectarea unei norme legale. În regim procedural nu se pot aduce amendamente la conținutul subiectul discutat, eventualele propunerile efectuate nu se discută, nu se votează.

(10) Preşedintele de şedinţă sau reprezentantul oricărui grup de consilieri locali poate propune încheierea dezbaterii unei probleme puse în discuţia consiliului local. Propunerea de încheiere a dezbaterii se supune votului, iar discuţiile se sistează dacă propunerea este adoptată cu majoritate simplă.

(11) Este interzisă adresarea de insulte, calomnii sau orice alte exprimări injurioase de către consilierii locali prezenți la ședință, precum și de către participanții din sală.

În cadrul dezbaterilor este interzis adoptarea unui comportament ofensator, precum și utilizarea unui limbaj denigrator, rasist sau xenofob. De asemenea, este interzisă afișarea de pancarte sau bannere în sala de ședință.

(12) Asupra proiectelor de hotărâri au loc dezbateri generale şi pe articole, consilierii locali, precum şi iniţiatori proiectelor prezenţi la şedinţă putând formula amendamente de fond sau de formă.

În cazul în care un amendament are implicații semnificative asupra conținutului proiectului, este obligatorie solicitarea punctului de vedere al comisilor de specialitate competente ale Consiliului local. În acest caz președintele de ședință va supune votului propunerea de a consulta comisiile de specialitate ale Consiliului local, dispunînd suspendarea ședinței până la dicutarea amendamentului în comisii.

Amendamentele se formulează în scris și pot fi depuse de primar, de orice consilier local, de un grup de consilieri locali sau de o comisie de specialitate. Inițiatorul unui amendament îl poate retrage oricând până la susținerea acestuia în orice moment; în acest caz, amendamentul nu se mai supune votului.

Pentru a fi admis la dezbatere, un amendament trebuie depus la secretarul general cel târziu în ziua ședinței consiliului local.

Amendamentele la proiectele de hotărâre se transmit în formă scrisă și trebuie să conțină următoarele elemente:

a) numele inițiatorului/inițiatorilor;

b) titlul proiectului de hotărâre vizat;

c) tipul amendamentului – modificare sau completare;

d) textul inițial vizat de amendament;

e) textul amendamentului propus;

f) motivarea amendamentului;

g) semnătura persoanei care formulează amendamentul.”

Secretarul general al municipiului numerotează amendamentele în ordine crescătoare, pentru fiecare proiect de hotărâre, ținând cont de articolele și textele vizate. În cazul în care două sau mai multe amendamente vizează același text, acestea se numerotează în ordinea înregistrării.

În timpul dezbaterilor se pot formula și amendamente verbale care urmăresc corelări tehnico– legislative, gramaticale sau lingvistice:

a) Conținutul acestora se consemnează în procesul-verbal al ședinței.

b) Inițiatorul are dreptul să își exprime punctul de vedere cu privire la acestea.

Amendamentele se supun votului consiliului local în ordinea în care au fost formulate şi se adoptă cu majoritatea necesară adoptării hotărârii în cauză.

Procedura de vot a unui punct de pe ordinea de zi este pusă în aplicare de către preşedintele de şedinţă și constă în următoarea ordine:

a. materialul iniţial în varianta depusă de inițiator;

b. materialul agreat în consens în comisii.

c. dacă proiectul de hotărâre nu a fost adoptat în urma votului la pct.a sau b, urmează dezbaterea amendamentelor propuse în plenul ședinței de către consilieri, în

ordinea formulării acestora.

d. în situaţia în care s-a adoptat un amendament, celelalte care sunt în contradicţie sau în completare cu amendamentul adoptat, se consideră respinse şi nu se mai supun votului;

e. în cazul votului unui proiect de hotărâre pe articole, după parcurgerea tuturor articolelor, hotărârea trebuie adoptată împreună cu acele amendamente care au întrunit cvorumul necesar. Cvorumul hotărârii în ansamblu fiind cel necesar adoptării hotărârii.

f. preşedintele de şedinţă anunţă public rezultatul votului, precum şi faptul dacă

proiectul a fost adoptat, respins sau amânat după consultarea prealabilă a secretarului ori

înlocuitorului acestuia (dacă este necesar)

(13) Sinteza dezbaterilor din şedinţele consiliului local, precum şi modul în care şi-a exercitat votul fiecare consilier local în parte se consemnează într-un proces-verbal, semnat de preşedintele de şedinţă şi de secretarul general al Municipiului Târgu Mureș.

Procesul-verbal al ședinței Consiliului Local este transmis spre consultare consilierilor locali, prin intermediul secretarului general al Municipiului Târgu Mureș, cu cel puțin două zile înaintea ședinței în cadrul căreia acesta urmează a fi supus aprobării.

(14) Preşedintele de şedinţă, împreună cu secretarul general al Municipiului Târgu Mureș îşi asumă, prin semnătură, responsabilitatea veridicităţii celor consemnate.

(15) La începutul fiecărei şedinţe, secretarul general al Municipiului Târgu Mureș supune spre aprobare procesul-verbal al şedinţei anterioare. Consilierii locali şi primarul au dreptul ca, în cadrul şedinţei curente a consiliului local, să conteste conţinutul procesului-verbal şi să ceară menţionarea exactă a opiniilor exprimate în şedinţa anterioară.

(16) Procesul-verbal semnat de preşedintele de şedinţă şi de către secretarul general al Municipiului Târgu Mureș, precum şi documentele care au fost dezbătute în şedinţa anterioară se depun într-un dosar special al şedinţei respective, care se numerotează şi se sigilează de preşedintele de şedinţă şi de secretarul general al Municipiului Târgu Mureș, prin Serviciul Relaţii cu consilierii, secretariat, evidență alegători și arhivă după aprobarea procesului-verbal.

(17) În termen de 3 zile de la data aprobării procesului-verbal al şedinţei, secretarul general al Municipiului Târgu Mureș, prin Serviciul Relaţii cu consilierii, secretariat, evidență alegători și arhivă, afişează la sediul autorității publice locale şi publică pe pagina de internet a Municipiului Târgu Mureș, o copie a procesului-verbal al şedinţei .

**Secţiunea a 3 -a. Procedura de vot**

**Art. 25 .**

**Adoptarea hotărârilor consiliului local**

(1) În exercitarea atribuţiilor ce îi revin, consiliul local adoptă hotărâri, cu majoritate absolută sau simplă, după caz.

(2) Prin excepţie de la prevederile alin. (1), hotărârile privind dobândirea sau înstrăinarea dreptului de proprietate în cazul bunurilor imobile se adoptă de consiliul local cu majoritatea calificată definită la art. 5 lit. dd) din Ordonanţa de urgenţă a Guvernului nr. 57/2019, de două treimi din numărul consilierilor locali în funcţie.

(3) Se adoptă cu majoritatea absolută prevăzută la art. 5 lit. cc) a consilierilor locali în funcţie următoarele hotărâri ale consiliului local:

a) hotărârile privind bugetul local;

b) hotărârile privind contractarea de împrumuturi, în condiţiile legii;

c) hotărârile prin care se stabilesc impozite şi taxe locale;

d) hotărârile privind participarea la programe de dezvoltare judeţeană, regională, zonală sau de cooperare transfrontalieră;

e) hotărârile privind organizarea şi dezvoltarea urbanistică a localităţii şi amenajarea teritoriului;

f) hotărârile privind asocierea sau cooperarea cu alte autorităţi publice, cu persoane juridice române sau străine;

g) hotărârile privind administrarea patrimoniului;

h) hotărârile privind exercitarea atribuţiilor prevăzute la art. 92 din Ordonanţa de Urgenţă a Guvernului privind Codul administrativ;

i) hotărârile privind regulamentul de organizare şi funcţionare a consiliului local, precum şi alte hotărâri necesare bunei funcţionări a consiliului local, stabilite prin legi speciale sau prin prezentul regulament.

(4) Hotărârile privind modificarea, completarea, încetarea, suspendarea, republicarea, revocarea sau abrogarea unei hotărâri în vigoare se adoptă cu majoritatea cu care a fost adoptată hotărârea în cauză.

(5) Votul consilierilor locali este individual şi poate fi deschis sau secret.

(6) Votul deschis se exprimă prin oricare din următoarele modalităţi:

a) prin ridicarea mâinii;

b) prin apel nominal, efectuat de preşedintele de şedinţă;

c) electronic.

(7)Votul deschis se exprimă, de regulă, electronic.

(8)Dispozitivul care permite consilierului local accesul la mijloacele electronice de vot este personal. Utilizarea mai multor dispozitive de vot de către acelaşi consilier este interzisă. Nerespectarea interdicţiei atrage aplicarea sancţiunilor prevăzute în prezentul regulament.

(9)În situaţia în care se constată că votul unui consilier nu a fost înregistrat electronic şi persoana în cauză declară că a respectat procedura de vot, se va aplică votul prin apel nominal. În cazul în care un consilier local constată că a votat greșit, acesta are posibilitatea de a-și corecta votul, cu condiția să o facă imediat după exprimarea votului și înainte de trecerea la următorul punct de pe ordinea de zi.

Consilierul are obligația de a anunța în mod expres în plenul ședinței intenția de corectare a votului, iar modificarea va fi consemnată distinct în procesul-verbal al ședinței.

(10) Consiliul local poate stabili ca unele hotărâri să fie luate prin vot secret. Hotărârile cu caracter individual cu privire la persoane sunt luate întotdeauna prin vot secret, cu excepţiile prevăzute de lege.

(11) Pentru exercitarea votului secret se folosesc buletine de vot.

(12) Redactarea buletinelor de vot trebuie să fie fără echivoc. Pentru exprimarea opţiunii se folosesc, de regulă, cuvintele da sau nu.

(13) Buletinele de vot se introduc într-o urnă. La numărarea voturilor nu se iau în calcul buletinele de vot pe care nu a fost exprimată opţiunea consilierului local sau au fost folosite ambele cuvinte prevăzute la alin. (12).

(14) Abţinerile se numără la voturile împotrivă.

(15) Dacă pe parcursul desfăşurării şedinţei nu este întrunită majoritatea legală necesară pentru adoptarea proiectului de hotărâre , preşedintele de şedinţă amână votarea până la întrunirea acesteia.

(16) Dacă în urma dezbaterilor din şedinţa consiliului local se impun modificări de fond în conţinutul proiectului de hotărâre, la propunerea primarului, a secretarului sau a consilierilor locali şi cu acordul majorităţii consilierilor locali prezenţi , preşedintele de şedinţă retransmite proiectul de hotărâre, în vederea reexaminării de către iniţiator şi de către compartimentele de specialitate.

(17) Proiectele de hotărâri respinse de consiliul local nu pot fi readuse în dezbaterea acestuia în cursul aceleiaşi şedinţe .

**Art. 26**

**Semnarea şi contrasemnarea hotărârilor consiliului local**

(1) După desfăşurarea şedinţei, hotărârile consiliului local se semnează de către preşedintele de şedinţă şi se contrasemnează, pentru legalitate, de către secretarul general al Municipiului Târgu Mureș.

(2) În cazul în care preşedintele de şedinţă refuză, în scris, să semneze, hotărârea consiliului local se semnează de către cel puțin 2 consilierii locali dintre cei care au participat la şedinţă.

(3) Secretarul general al Municipiului Târgu Mureș nu contrasemnează hotărârea în cazul în care nu consideră că aceasta este ilegală. În acest caz, în următoarea ședință a consiliului local, depune în scris și expune în fața acestuia opinia sa motivată, care se consemnează în procesul verbal al ședinței.

**Secţiunea a 4-a. Comunicarea hotărârilor consiliului local**

**Art. 27**

**Acte administrative adoptate de consiliul local**

(1) În exercitarea atribuţiilor ce le revin, consiliul local adoptă hotărâri cu caracter normativ sau individual.

(2) În organizarea executării sau executării în concret a legii, consiliul local adoptă sau încheie, după caz, şi alte acte juridice prin care se nasc, se modifică sau se sting drepturi şi obligaţii.

**Art. 28**

**Comunicarea şi aducerea la cunoştinţă hotărârilor consiliului local**

(1) Secretarul general al Municipiului Târgu Mureș, prin Serviciul Relaţii cu consilierii, secretariat, evidență alegători și arhivă, comunică hotărârile consiliului local prefectului în cel mult 10 zile lucrătoare de la data adoptării.

(2) Hotărârile consiliului local se comunică primarului.

(3) Comunicarea, însoţită de eventualele obiecţii motivate cu privire la legalitate, se face în scris de către secretarul general al Municipiului Târgu Mureș şi se înregistrează într-un registru special destinat acestui scop.

(4) Hotărârile se aduc la cunoştinţa publică şi se comunică, în condiţiile legii, prin grija secretarului general al Municipiului Târgu Mureș.

(5) Hotărârile, documentele şi informaţiile financiare, precum şi alte documente prevăzute de lege se publică, pentru informare, în format electronic şi în monitorul oficial local.

**Art. 29**

**Hotărârile consiliului local cu caracter normativ**

(1) Hotărârile cu caracter normativ devin obligatorii de la data aducerii lor la cunoştinţă publică.

(2) Aducerea la cunoştinţă publică a hotărârilor cu caracter normativ se face în termen de 5 zile de la data comunicării oficiale către prefect.

(3) În cazul în care cetăţenii aparţinând unei minorităţi naţionale au o pondere de peste 20% din numărul locuitorilor, stabilit la ultimul recensământ, hotărârile cu caracter normativ se aduc la cunoştinţă publică atât în limba română, cât şi în limba minorităţii respective.

**Art. 30**

**Hotărârile consiliului local cu caracter individual**

(1) Comunicarea hotărârilor cu caracter individual către persoanele cărora li se adresează se face în cel mult 5 zile de la data comunicării oficiale către prefect.

(2) Hotărârile cu caracter individual produc efecte juridice de la data comunicării către persoanele cărora li se adresează.

(3) În cazul în care cetăţenii aparţinând unei minorităţi naţionale au o pondere de peste 20% din numărul locuitorilor, stabilit la ultimul recensământ, hotărârile cu caracter individual se comunică, la cerere, şi în limba minorităţii respective.

**Art. 31**

**Verificarea legalităţii actelor administrative**

Hotărârile consiliului local sunt supuse controlului de legalitate exercitat de către prefect conform prevederilor art. 255 din Ordonanţa de Urgenţă a Guvernului nr. 57/2019 privind Codul administrativ.

**Secţiunea a 5-a. Dispoziţii privind participarea la procesul de elaborare şi dezbatere aproiectelor de hotărâri**

**Art. 32**

**Iniţiativa cetăţenească**

(1) Cetăţenii care domiciliază pe rază teritorială a Municipiului Târgu Mureș pot propune consiliului local, spre dezbatere şi adoptare, proiecte de hotărâri .

(2) Promovarea unui proiect de hotărâre se poate face de unul sau de mai mulţi cetăţeni cu drept de vot, dacă acesta este susţinut prin semnături de cel puţin 5% din populaţia cu drept de vot înscrisă în Registrul electoral cu domiciliul sau reşedinţa în Municipiul Târgu Mureș.

(3) Iniţiatorii depun la secretarul general al Municipiului Târgu Mureș forma propusă pentru proiectul de hotărâre. Proiectul se afişează spre informare publică prin grija secretarului general al Municipiului Târgu Mureș.

(4) Iniţiatorii asigură întocmirea listelor de susţinători pe formulare puse la dispoziţie de secretarul general al Municipiului Târgu Mureș.

(5) Listele de susţinători cuprind numele, prenumele şi domiciliul, seria şi numărul actului de identitate şi semnăturile susţinătorilor.

( 6) Listele de susţinători pot fi semnate numai de cetăţenii cu drept de vot înscrişi în Registrul electoral cu domiciliul sau reşedinţa în Municipiul Târgu Mureș.

(7) După depunerea documentaţiei şi verificarea acesteia de către secretarul general al Municipiului Târgu Mureș, proiectul de hotărâre urmează procedurile regulamentare de lucru ale consiliului local.

**Capitolul IV. Dizolvarea consiliului local**

**Art. 33**

**Situaţiile de dizolvare a consiliului local**

(1) Consiliul local se dizolvă de drept sau prin referendum local. Consiliul local se dizolvă de drept:

a) în cazul în care acesta nu se întruneşte cel puţin într-o şedinţă ordinară sau extraordinară, pe durata a patru luni calendaristice consecutive, deşi a fost convocat conform prevederilor legale;

b) în cazul în care nu a adoptat nicio hotărâre în 3 şedinţe ordinare sau extraordinare ţinute pe durata a patru luni calendaristice consecutive;

c) în cazul în care numărul consilierilor locali în funcţie este mai mic decât jumătatea numărului membrilor consiliului local şi nu a putut fi completat cu supleanţi în condiţiile art. 6 din prezentul regulament de organizare şi funcţionare al consiliului local.

(2) Primarul, viceprimarul, secretarul general al Municipiului Târgu Mureș, prefectul sau orice altă persoană interesată sesizează instanţa de contencios administrativ cu privire la cazurile prevăzute la alin. (1). Instanţa analizează situaţia de fapt şi se pronunţă cu privire la dizolvarea consiliului local. Hotărârea instanţei este definitivă şi se comunică prefectului.

**Art. 34**

**Referendumul local**

(1) Consiliul local poate fi dizolvat prin referendum local, organizat în condiţiile legii. Referendumul se organizează ca urmare a cererii adresate în acest sens prefectului de cel puţin 25% din numărul cetăţenilor cu drept de vot înscrişi în Registrul electoral cu domiciliul sau reşedinţa în Municipiul Târgu Mureș.

(2) Cererea cuprinde motivele ce au stat la baza acesteia, numele şi prenumele, data şi locul naşterii, seria şi numărul buletinului sau ale cărţii de identitate şi semnătura olografă ale cetăţenilor care au solicitat organizarea referendumului.

**Art. 35**

**Organizarea referendumului local**

(1) Cheltuielile pentru organizarea referendumului local se suportă din bugetul unităţii administrativ-teritoriale.

(2) Referendumul local este organizat de către o comisie numită prin ordin al prefectului, compusă dintr-un reprezentant al prefectului, câte un reprezentant al primarului, al consiliului local şi un judecător de la judecătoria Târgu Mureș. Secretariatul comisiei este asigurat de instituţia prefectului.

(3) Referendumul local este valabil dacă s-au prezentat la urne cel puţin 30% din numărul total al locuitorilor cu drept de vot înscrişi în Registrul electoral cu domiciliul sau reşedinţa în Municipiul Târgu Mureș. Activitatea consiliului local încetează înainte de termen dacă s-au pronunţat în acest sens cel puţin jumătate plus unu din numărul total al voturilor valabil exprimate, iar rezultatul referendumului a fost validat în condiţiile legii.

**Art. 36**

**Organizarea alegerilor după dizolvarea consiliului local sau după validarea rezultatului referendumului**

(1) În termen de maximum 90 de zile de la rămânerea definitivă a hotărârii judecătoreşti prin care s-a constatat dizolvarea consiliului local sau, după caz, de la validarea rezultatului referendumului se organizează alegeri pentru un nou consiliu local.

(2) Stabilirea datei pentru organizarea alegerii noului consiliu local se face de către Guvern, la propunerea autorităţilor cu atribuţii în organizarea alegerilor locale, pe baza solicitării prefectului.

**Art. 37**

**Rezolvarea treburilor publice curente în cazul dizolvării consiliului local**

1) În situația în care consiliul local este dizolvat în condițiile prevăzute de art. 33 din prezentul Regulament, până la constituirea noului consiliu local, atribuțiile acestuia sunt exercitate de către primar, prin emiterea de dispoziții supuse controlului de legalitate al prefectului.

Aceste dispoziții sunt supuse aprobării noului consiliu local, în termen de maximum 90 de zile de la data constituirii acestuia, sub sancțiunea încetării de drept a efectelor lor

În situații excepționale în care consiliul local este dizolvat sau primarul se află în imposibilitatea legală de a-și exercita atribuțiile – ca urmare a suspendării mandatului sau a altor cauze prevăzute de lege – secretarul general al municipiului Târgu Mureș are obligația de a asigura desfășurarea activităților publice curente, în limita competențelor ce îi revin potrivit legii.

(2) În situaţia excepţională în care consiliul local a fost dizolvat în condiţiile art. 33, primarul se află în imposibilitatea exercitării atribuţiilor sale ca urmare a încetării sau suspendării mandatului său ori a altor situaţii prevăzute de lege, iar funcţia de secretar general al municipiului Târgu Mureș, este vacantă, prefectul numeşte prin ordin o persoană prin detaşare, în condiţiile părţii a VI-a titlul II din Ordonanţa de urgenţă a Guvernului nr. 57/2019, care să exercite atribuţiile de secretar general al municipiului Târgu Mureș pentru a rezolva problemele curente ale municipiului, până la ocuparea funcţiei publice de conducere de secretar general al municipiului Târgu Mureș în condiţiile legii.

(3) Persoana desemnată potrivit prevederilor alin. (2) trebuie să îndeplinească condiţiile de studii şi vechime în specialitatea studiilor necesare pentru ocuparea funcţiei de secretar general al Municipiului Târgu Mureș prevăzute la titlul VII al părții a III aşi la partea a VI-a titlul II din Ordonanţa de urgenţă a Guvernului nr. 57/2019.

(4) În situaţia prevăzută la alin. (2), prin excepţie de la prevederile părţii a VI-a titlul II din Ordonanţa de urgenţă a Guvernului nr. 57/2019, concursul pentru ocuparea funcţiei publice de conducere de secretar general al municipiului Târgu Mureș, după caz, se organizează de instituţia prefectului.

(5) Numirea în funcţia de secretar general al municipiului se face, în situaţia prevăzută la alin.(2) sau în situaţia în care procedura de organizare a concursului a fost demarată anterior situaţiei excepţionale prevăzute la alin. (2), de către prefect, dacă nu a încetat situaţia care a determinat imposibilitatea exercitării atribuţiilor de către primar.

**Capitolul V. Dispozitii privind exercitarea mandatului de consilier**

**Secţiunea 1. Exercitarea mandatului-de consilier local**

**Art. 38**

**Mandatul aleşilor locali**

Mandatul consilierului local este de 4 ani şi se exercită în condiţiile legii.

**Art. 39**

**Mandatarea consilierilor locali pentru reprezentarea intereselor unităţii administrativ-teritoriale**

Consilierii locali împuterniciţi să reprezinte interesele unităţii administrativ-teritoriale în societăţi, regii autonome de interes local şi alte organisme de cooperare sau parteneriat sunt desemnaţi, prin hotărâre a consiliului local, în condiţiile legii, cu respectarea regimului incompatibilităţilor aplicabil şi a configuraţiei politice de la ultimele alegeri locale.

**Art. 40**

**Reprezentarea în asociaţiile de dezvoltare intercomunitară şi la nivelul operatorilor regionali**

Municipiile sunt reprezentate de drept în adunările generale ale asociaţiilor de dezvoltare intercomunitară şi în adunăril e generale ale operatorilor regionali şi locali de către primari. Primarii pot delega calitatea lor de reprezentanţi ai unităţilor administrativ-teritoriale în adunările generale viceprimarilor, administratorilor publici, precum şi oricăror alte persoane din aparatul de specialitate al primarului sau din cadrul unei instituţii publice de interes local.

**Art. 41**

**Suspendarea mandatului de consilier local**

(1) Mandatul de consilier local se suspendă în următoarele situaţii:

a) a fost dispusă măsura arestării preventive;

b) a fost dispusă măsura arestului la domiciliu;

c) a fost însărcinat de către consiliul din care face parte, de către Guvern sau de către Parlament cu exercitarea unei misiuni în ară sau în străinătate.

(2) Măsurile prevăzute la alin. (1) lit. a) şi b) dispuse în condiţiile Legii nr. 135/2010 privind Codul de procedură penală, cu modificările şi completările ulterioare, se comunică de îndată de către instanţa de judecată prefectului care, prin ordin, în termen de maximum 48 de ore de la comunicare, constată suspendarea mandatului.

(3) Documentele corespunzătoare situaţiei prevăzute la alin. (1) lit. c) se comunică de către emitent, în termen de 5 zile lucrătoare de la desemnare, secretarului general al al municipiului Târgu Mureș şi primarului, iar în prima şedinţă ulterioară comunicării consiliul local ia act de această situaţie , prin hotărâre.

(4) Suspendarea durează până la încetarea situaţiei prevăzute la alin. (1).

(5) Ordinul de suspendare emis pentru situaţiile prevăzute la alin. (1) lit. a) şi b), respectiv hotărârea prin care se ia act de suspendarea de drept a consilierului în condiţiile alin. (1) lit. c) se comunică de îndată consilierului local, în termen de maximum 48 de ore de la emiterea ordinului, respectiv hotărârii consiliului, după caz.

(6) În cazul în care faţă de consilierul local al cărui mandat a fost suspendat în condiţiile alin. (1) lit.a) şi b), a fost dispusă clasarea ori renunţarea la urmărirea penală sau instanţa judecătorească a dispus achitarea sau încetarea procesului penal, acesta are dreptul la despăgubiri, în condiţiile legii.

**Art. 42**

**Suspendarea mandatului viceprimarului**

(1) Mandatul viceprimarului se suspendă de drept în următoarele situaţii :

a) a fost dispusă măsura arestării preventive;

b) a fost dispusă măsura arestului la domiciliu.

(2) Măsurile prevăzute la alin. (1), dispuse în condiţiile Legii nr. 135/2010 privind Codul de procedură penală, cu modificările şi completările ulterioare, se comunică de îndată de către instanţa de judecată prefectului, care, prin ordin, în termen de maximum 48 de ore de la comunicare, constată suspendarea mandatului.

(3) Ordinul de suspendare se comunică, în termen de maximum 48 de ore de la emitere, primarului.

(4) Suspendarea durează până la încetarea situaţiei prevăzute la alin. (1).

(5) În cazul în care faţă de viceprimarul suspendat din funcţie a fost dispusă clasarea ori renunţarea la urmărirea penală sau instanţa judecătorească a dispus achitarea sau încetarea procesului penal, acesta are dreptul, în condiţiile legii, la plata drepturilor salariale corespunzătoare perioadei în care a fost suspendat.

**Art. 43**

**Încetarea mandatului de consilier local**

(1) Calitatea de consilier local încetează la data declarării ca legal constituit a noului consiliu ales.

(2) Calitatea de consilier local încetează de drept înainte de expirarea duratei normale a mandatului, în următoarele cazuri:

a) demisie;

b) constatarea şi sancţionarea, în condiţiile Legii nr. 176/2010, cu modificările şi completările ulterioare, a unei stări de incompatibilitate;

c) schimbarea domiciliului într-o altă unitate administrativ-teritorială, inclusiv ca urmare a reorganizării acesteia;

d) lipsa nemotivată de la mai mult de 3 şedinţe ordinare şi/sau extraordinare consecutive ale consiliului, desfăşurate pe durata a trei luni calendaristice;

e) lipsa nemotivată de la 3 întruniri ale consiliului, convocate pe durata a 3 luni calendaristice, care determină imposibilitatea desfăşurării, în condiţiile legii, a şedinţelor ordinare şi/sau extraordinare;

f) imposibilitatea exercitării mandatului pe o perioadă mai mare de 6 luni consecutive, cu excepţia cazurilor prevăzute de lege;

g) condamnarea, prin hotărâre judecătorească rămasă definitivă, la o pedeapsă privativă de libertate, indiferent de modalitatea de individualizare a executării pedepsei;

h) punerea sub interdicţie judecătorească;

i) pierderea drepturilor electorale;

j) pierderea calităţii de membru al partidului politic sau al organizaţiei minorităţilor naţionale pe a cărei listă a fost ales;

k) condamnarea prin hotărâre judecătorească rămasă definitivă pentru săvârşirea unei infracţiuni electorale pe durata procesului electoral în cadrul căruia a fost ales, indiferent de pedeapsa aplicată şi de modalitatea de individualizare a executării acesteia;

i) deces.

(3) Data încetării de drept a mandatului, în cazurile enumerate la alin. (2) lit. a), c)-f) şi 1), este data apariţiei evenimentului sau a împlinirii condiţiilor care determină situaţia de încetare, după caz.

(4) Data încetării de drept a mandatului, în cazul prevăzut la alin. (2) lit. b), în situaţia în care legalitatea raportului de evaluare prin care s-a constatat starea de incompatibilitate nu a fost contestată, este data expirării perioadei în care consilierul local are dreptul să conteste raportul de evaluare, în condiţiile Legii nr. 176/2010, cu modificările şi completările ulterioare.

(5) Data încetării de drept a mandatului în cazul prevăzut la alin. (2) lit. j) este data comunicării către prefect, secretarul general al Municipiului Târgu Mureș şi către consilierul local, a hotărârii forului competent să decidă asupra excluderii unui membru al partidului politic sau a organizaţiei cetăţenilor aparţinând minorităţilor naţionale pe a cărei listă consilierul local a fost ales, în situaţia în care legalitatea acesteia nu a fost contestată.

(6) În situaţiile prevăzute la alin. (2) lit. a), c)-f) şi i) constatarea încetării de drept a mandatului de consilier local, precum şi vacantarea locului de consilier local se realizează printr-o hotărâre de constatare a autorităţii deliberative respective, la propunerea primarului ori, după caz, sau a oricărui alt ales local, adoptată în prima şedinţă desfăşurată după apariţia evenimentului. Hotărârea autorităţii deliberative este comunicată de îndată judecătoriei competente să valideze mandatul supleantului, în condiţiile art. 6, precum şi consilierului local.

(7) Consiliul local are obligaţia de a adopta hotărârea prevăzută la alin. (6) în termen de 30 de zile de la introducerea pe proiectul ordinii de zi a referatului constatator semnat de primar şi de secretarul general al municipiului Târgu Mureș cu privire la una dintre situaţiile prevăzute la alin. (2) lit. a), c)-f) şi i). În termen de maximum 10 zile de la expirarea termenului stabilit pentru consiliul local constatarea încetării mandatului, precum şi vacantarea locului de consilier local se realizează de către prefect prin ordin, în baza referatului constatator comunicat de către secretarul general al municipiului Târgu Mureș, în situaţia neadaptării acestei hotărâri de către consiliul local, după caz.

(8) În situaţiile prevăzute la alin. (2) lit. b ), g) -k) constatarea încetării de drept a mandatului de consilier local, precum şi vacantarea locului de consilier local se fac de către prefect prin ordin, în termen de maximum 30 de zile de la data înştiinţării transmise prefectului de către autoritatea responsabilă de asigurarea integrităţii în exercitarea demnităţilor şi funcţiilor publice şi prevenirea corupţiei instituţionale sau de către instanţă, după caz.

(9) Ordinul prefectului emis în situaţiile prevăzute la alin. (7) şi (8) se transmite de îndată judecătoriei competente să valideze mandatul supleantului, în condiţiile art. 6, consilierului local şi secretarului general al municipiului Târgu Mureș.

(10) Hotărârea consiliului are la bază, pentru situaţiile prevăzute la alin. (2) lit. a), c )-f), h) şi i), un referat constatator, întocmit în maximum 3 zile de la apariţia evenimentului şi semnat de primar şi de secretarul general al municipiului Târgu Mureș. Referatul este însoţit de acte justificative.

(11) Ordinul prefectului are la bază, pentru situaţiile prevăzute la alin. (2) lit. g), i), k), înştiinţările transmise prefectului de către instanţă.

(12) În cazul prevăzut la alin. (2) lit. j), în termen de 30 de zile de la data comunicării hotărârii forului competent să decidă asupra excluderii unui membru al partidului politic sau a organizaţiei cetăţenilor aparţinând minorităţilor naţionale pe a cărei listă consilierul local a fost ales, prefectul constată, prin ordin, încetarea mandatului consilierului local înainte de expirarea duratei normale a acestuia şi declară vacant locul consilierului local. Ordinul prefectului se transmite de îndată judecătoriei competente să valideze mandatul supleantului, în condiţiile art. 6, consilierului local şi secretarului general al municipiului Târgu Mureș.

(13) În cazurile prevăzute la alin. (2) lit. c)-f) hotărârea poate fi atacată de consilierul local în cauză la instanţa de contencios administrativ, în termen de 10 zile de la comunicare. Instanţa se pronunţă în termen de cel mult 30 de zile, nefiind aplicabilă procedura de regularizare a cererii.

În acest caz, procedura prealabilă nu se mai efectuează, iar hotărârea primei instanţe este definitivă.

(14) În toate cazurile, hotărârea instanţei se comunică părţilor, prefectului şi secretarului general al municipiului Târgu Mureș, care are obligaţia afişării acesteia la sediul unităţii administrativ teritoriale, în termen de maximum 2 zile de la comunicare.

(15) Funcţia constatată vacantă în condiţiile alin. ( 6)-(8) se completează cu supleantul desemnat de partidul politic, alianţa politică sau alianţa electorală respectivă, care este validat şi depune jurământul, în condiţiile art. 117 din Ordonanţa de urgenţă a Guvernului nr. 57/2019, ulterior rămânerii definitive a hotărârii instanţei.

(16) Încetarea mandatului de consilier local în cazul schimbării domiciliului în altă unitate administrativ-teritorială poate interveni numai după efectuarea în actul de identitate al celui în cauză a menţiunii corespunzătoare, de către organul abilitat potrivit legii.

(17) Încetarea mandatului de consilier local, în cazul demisiei, se constată în prima şedinţă a consiliului desfăşurată după apariţia evenimentului şi în baza demisiei scrise înaintate secretarului general al Municipiului Târgu Mureș, primarului şi preşedintelui de şedinţă. Hotărârea consiliului prin care se ia act de demisie şi se declară vacant locul consilierului local se comunică de îndată judecătoriei competente să valideze mandatul supleantului, în condiţiile art.6.

(18) Prevederile alin. (2) lit. g)-i) şi k) devin aplicabile numai după rămânerea definitivă a hotărârii judecătoreşti. În aceste cazuri, data respectivă este şi data la care încetează de drept mandatul.

(19) În situaţia în care este contestată legalitatea actului prevăzut la alin. (4) sau a hotărârii prevăzute la alin.(5), data încetării de drept a mandatului este data rămânerii definitive a hotărârii judecătoreşti.

(20) De la data încetării mandatului, consilierul local respectiv:

a) nu mai poate fi luat în calcul pentru constituirea cvorumului necesar pentru şedinţele autorităţii deliberative din care face parte;

b) nu mai poate participa la vot în cadrul şedinţelor autorităţii deliberative din care face parte, precum şi în cadrul comisiilor de specialitate organizate de aceasta;

c) nu mai are dreptul la indemnizaţia lunară.

**Art. 44**

**Încetarea mandatului de viceprimar ca urmare a încetării mandatului de consilier**

(1) Încetarea mandatului de consilier, în condiţiile art. 44 alin. (2), are ca efect încetarea de drept, la aceeaşi dată, şi a mandatului de viceprimar.

(2) Mandatul de viceprimar poate înceta înainte de termen în urma eliberării acestuia din funcţie în condiţiile art. 9.

**Secţiunea a 2-a. Drepturile consilierilor locali**

**Art. 45**

**Legitimaţia şi semnul distinctiv ale aleşilor locali**

(1) După alegerea viceprimarului, acestuia i se înmânează legitimaţia, semnată de primar, precum şi un semn distinctiv al calităţii de viceprimar. Legitimaţia viceprimarului este înmânată de către secretarul general al municipiului Târgu Mureș.

(2) După declararea ca legal constituit a consiliului local, consilierilor în funcţie li se eliberează o legitimaţie care atestă calitatea de membru al consiliului local, semnată de primar şi primesc un semn distinctiv al calităţii lor de reprezentanţi aleşi ai colectivităţii locale, pe care au dreptul să îl poarte pe întreaga durată a mandatului.

(4) Modelul legitimaţiei de viceprimar şi de consilier local şi modelul semnului distinctiv pentru aceştia se stabilesc prin hotărâre a Guvernului.

(5) Cheltuielile pentru confecţionarea legitimaţiilor, semnelor distinctive, respectiv a eşarfelor se suportă din bugetul local.

(6) Legitimaţia şi semnul distinctiv se pot păstra, după încetarea mandatului, cu titlu evocativ.

**Art. 46**

**Protecţia aleşilor locali**

(1) Libertatea de opinie în exercitarea mandatului alesului local pentru soluţionarea și gestionarea treburilor publice în interesul colectivităţii locale pe care o reprezintă este garantată.

(2) Aleşii locali nu pot fi traşi la răspundere juridică pentru opiniile politice exprimate în exercitarea mandatului.

(3) Reţinerea, dispunerea măsurii arestării preventive, a arestului la domiciliu sau trimiterea în judecată penală a aleşilor locali, precum şi faptele săvârşite care au determinat luarea măsurilor se aduc la cunoştinţă atât autorităţii administraţiei publice din care fac parte, cât şi prefectului, în termen de cel mult 24 de ore, de către organele care au dispus măsurile respective.

(4) Pe întreaga durată a mandatului, aleşii locali se consideră în exerciţiul autorităţii publice şi se bucură de protecţia prevăzută de lege.

(5) De aceeaşi protecţie prevăzută la alin. (4) beneficiază şi membrii familiei alesului local - soţ, soţie şi copii - în cazul în care agresiunea împotriva acestora urmăreşte nemijlocit exercitarea de presiuni asupra alesului local în legătură cu exercitarea mandatului său.

**Art. 47**

**Grupurile de consilieri locali**

(1) Consilierii locali se pot constitui în grupuri, în funcţie de partidele sau alianţele politice pe ale căror liste au fost aleşi, dacă sunt în număr de cel puţin 3.

(2) Consilierii locali care nu îndeplinesc condiţiile prevăzute la alin. (1) pot constitui un grup prin asociere.

(3) Grupul de consilieri locali este condus de un lider, ales prin votul deschis al majorităţii membrilor grupului.

(4) Prevederile alin. ( 1) şi (2) se aplică şi consilierilor independenţi.

(5) Consilierii locali nu pot forma grupuri în numele unor partide care nu au participat la alegeri sau care nu au întrunit numărul de voturi necesar pentru a intra în consiliu cu cel puţin un consilier.

(6) În cazul fuzionării, două sau mai multe partide, care sunt reprezentate în consiliul local sau care au deja constituite grupuri, pot forma un grup distinct.

**Art. 48**

**Raporturile de muncă sau de serviciu deţinute anterior**

(1) Pe perioada exercitării mandatului de viceprimar se suspendă contractul de muncă, respectiv raportul de serviciu al acestuia, în cadrul unei instituţii sau autorităţi publice, ori în cadrul regiilor autonome sau societăţilor cu capital integral ori majoritar de stat sau al unităţilor administrativ teritoriale, cu excepţia situaţiilor prevăzute de lege.

(2) Consilierul local al cărui raport de serviciu ori contract individual de muncă este suspendat, în condiţiile legii, la data începerii exercitării mandatului, îşi reia activitatea în executarea aceluiaşi raport de serviciu sau contract individual de muncă, după caz, la încetarea mandatului de consilier local.

(3) Sunt exceptate de la suspendarea contractului de muncă sau a actului de numire cadrele didactice, cercetătorii ştiinţifici, persoanele care deţin funcţii sau desfăşoară activităţi în domeniul creaţiei literar-artistice.

(4) În funcţiile deţinute de persoanele ale căror contracte de muncă sau acte de numire au fost suspendate potrivit alin. (1) pot fi numite sau angajate alte persoane, numai pe durată determinată.

(5) La încetarea mandatului de viceprimar, persoanele în cauză îşi reiau activitatea în executarea aceloraşi contracte de muncă sau raporturi de serviciu, după caz. La stabilirea clasei şi a gradului de încadrare se iau în calcul şi perioadele lucrate în funcţiile de demnitate publică alese.

(6) În cazul în care conducerea persoanei juridice refuză reluarea activităţii în funcţia deţinută anterior alegerii, persoana în cauză se poate adresa instanţei de judecată competente, cererea fiind scutită de taxa de timbru judiciar.

(7) Persoanelor prevăzute la alin. (1) nu li se poate modifica sau desface contractul de muncă pentru motive ce nu le sunt imputabile timp de 2 ani de la data încetării mandatului, cu excepţiile

prevăzute de lege.

**Art. 49**

**Indemnizaţia**

(1) Pentru participarea la şedinţele consiliului şi ale comisiilor de specialitate, consilierii locali au dreptul la o indemnizaţie lunară. Viceprimarilor nu li se acordă indemnizaţie pentru participarea la şedinţe .

(2) Indemnizaţia lunară pentru consilierii locali care participă la şedinţele ordinare ori la şedinţele extraordinare ale consiliului local şi ale comisiilor de specialitate este în cuantum de 10% din indemnizaţia lunară a primarului, în condiţiile Ordonanţei de urgenţă a Guvernului nr. 57/2019 şi ale prezentului regulament.

(3) Consilierii locali au dreptul la indemnizaţia lunară doar dacă participă la cel puţin o şedinţă a autorităţii deliberative şi o şedinţă a comisiei de specialitate, pe lună, desfăşurate în condiţiile legii. În cazul în care se constată absența de la o ședința autorității deliberative *sau* nu există satisfăcută cerința de participare la o ședință a comisiei de specialitate pe lună, îndemnizația va fi diminuată cu 50%. În cazul în care consilierul local nu a partcipat la nicio sedință nu beneficiează de indemnizație.

(4) Plata indemnizaţiilor stabilite potrivit prevederilor alin. (2) se efectuează exclusiv din veniturile secţiunii de funcţionare din bugetul Municipiului Târgu Mureș.

(5) Consilierii locali au dreptul la decontarea, în condiţiile legii, a cheltuielilor legate de exercitarea mandatului, respectiv plata cheltuielilor de transport, cazare, indemnizaţia de delegare sau deplasare, după caz, precum şi a altor cheltuieli prevăzute de lege, altele decât indemnizaţia prevăzută la alin. (1).

(6) Consiliul local poate hotărî diminuarea cuantumului indemnizaţiei prevăzute la alin. (2) şi a cotei în care se face decontarea conform prevederilor alin. (5), în concordanţă cu posibilităţile de finanţare.

(7) Drepturile băneşti cuvenite aleşilor locali, potrivit legii, pot fi cumulate cu pensia sau cu alte venituri, în condiţiile legii.

(8) Consilierii locali care participă la şedinţele de consiliu local, organizate în timpul programului de lucru, se consideră învoiţi de drept, fără a le fi afectat salariul şi celelalte drepturi ce le revin, potrivit legii, de la locul de muncă.

**Art. 50**

**Dreptul de iniţiativă în promovarea actelor administrative**

Aleşii locali au dreptul de iniţiativă în promovarea actelor administrative, individual sau în grup.

**Art. 51**

**Transportul**

Aleşii locali care folosesc autoturismul proprietate personală sau mijloacele de transport în comun pentru a se deplasa din localitatea în care domiciliază în localitatea în care se desfăşoară şedinţa consiliului local sau a comisiilor de specialitate primesc contravaloarea transportului.

**Art. 52**

**Formarea profesională**

(1) Aleşii locali au dreptul la pregătire, formare şi perfecţionare profesională.

(2) Aleşii locali beneficiază de plata programelor de pregătire, formare şi perfecţionare profesională organizate în condiţiile legii, în decursul mandatului, a cheltuielilor de transport, cazare, masă, a indemnizaţiilor de delegare sau deplasare, după caz, în condiţiile legii.

(3) Autoritatea publică are obligaţia să prevadă în bugetul local sumele necesare pentru programele de pregătire , formare şi perfecţionare profesională organizate de Institutul Naţional de Administraţie sau alţi furnizori de formare şi perfecţionare profesională în decursul mandatului, cheltuielile prevăzute la alin. (2) destinate aleşilor locali, organizate la iniţiativa ori în interesul autorităţii publice.

**Art. 53**

**Accesul la informaţii**

(1) Dreptul aleşilor locali de a avea acces la orice informaţie de interes public nu poate fi îngrădit.

(2) Autorităţile administraţiei publice centrale şi locale, instituţiile, serviciile publice, precum şi persoanele juridice de drept privat sunt obligate să asigure informarea corectă a aleşilor locali, potrivit competenţelor ce le revin, asupra treburilor publice şi asupra problemelor de interes local.

**Art. 54**

**Dreptul la asociere**

Aleşii locali se pot asocia liber în partide politice şi în alte forme de asociere, în condiţiile legii.

**Art. 54** **¹**

**Consultarea cetățenilor**

Consilierii locali, în conformitate cu prevederile art. 248 din OUG nr. 57/2019 privind Codul administrativ, au dreptul de a consulta cetățenii prin convocarea adunărilor cetățenești organizate pe cartiere sau străzi.

**Secţiunea a 3-a. Obligaţiile aleşilor locali**

**Art. 55**

**Respectarea legii**

(1) Aleşii locali sunt obligaţi să respecte Constituţia şi legile ţării, precum şi să se supună regulilor de curtoazie şi disciplină şi să nu folosească în cuvântul lor sau în relaţiile cu cetăţenii expresii injurioase, ofensatoare ori calomnioase.

(2) Consilierii locali sunt obligaţi să respecte regulamentul de organizare şi funcţionare a consiliului local.

**Art. 56**

**Participarea la lucrările consiliului local şi ale comisiilor de specialitate**

Consilierii locali şi viceprimarii nu pot lipsi de la lucrările consiliului local sau ale comisiilor de specialitate din care fac parte, cu excepţia situaţiilor prevăzute în regulamentul de organizare şi funcţionare.

**Art. 57**

**Buna-credinţă şi fidelitatea**

Consilierii locali aflaţi în serviciul colectivităţii locale, în calitatea lor de reprezentanţi legali ai unităţilor administrativ-teritoriale, au îndatorirea de a participa, pe durata mandatului, la exercitarea competenţelor autorităţii administraţiei publice locale din care fac parte sau pe care o reprezintă, după caz, cu bună-credinţă şi fidelitate faţă de ţară şi de colectivitatea care i-a ales.

**Art. 58**

**Probitatea şi discreţia profesională**

Aleşii locali sunt obligaţi la probitate şi discreţie profesională.

**Art. 59**

**Cinstea şi corectitudinea**

(1) În exercitarea mandatului, aleşii locali sunt obligaţi să dea dovadă de cinste şi corectitudine; este interzis alesului local să ceară, pentru sine sau pentru altul, bani, foloase materiale sau alte avantaje.

(2) Aleşii locali nu pot face uz şi nu se pot prevala de această calitate în exercitarea unei activităţi de interes personal.

**Art. 60**

**Dispoziţii privind obligaţiile de informare pentru aleşii locali**

(1) Aleşii locali sunt obligaţi ca, în exercitarea mandatului, să organizeze periodic, cel puţin o dată pe trimestru, întâlniri cu cetăţenii, să acorde audienţe şi să prezinte în consiliul local o informare privind problemele ridicate la întâlnirea cu cetăţenii.

(2) Fiecare consilier local, precum şi viceprimarii sunt obligaţi să prezinte un raport anual de activitate, care este făcut public prin grija secretarului general al municipiului Târgu Mureș, prin Serviciul Relaţii cu consilierii, secretariat, evidență alegători și arhivă.

(3) În urma efectuării unor deplasări în străinătate pentru exercitarea unor atribuţii stabilite prin lege, aleşii locali sunt obligaţi să prezinte la prima şedinţă ordinară a autorităţii deliberative o informare privind deplasările efectuate. Termenul maxim de prezentare a informării este de 45 de zile de la data încheierii deplasării.

(4) În cazul nerespectării prevederilor alin. (3), aleşii locali suportă cheltuielile deplasării.

**Art. 61**

**Transparenţa activităţii**

(1) Primarul este obligat ca, prin intermediul secretarului general al Municipiului Târgu Mureș şi al aparatului de specialitate, să pună la dispoziţie consilierilor locali la cererea acestora, în termen de cel mult 10 zile lucrătoare , informaţiile necesare în vederea îndeplinirii mandatului în condiţiile legii.

(2) Consilierii locali pot adresa întrebări și interpelări primarului, viceprimarului, precum și șefilor compartimentelor din aparatul propriu al consiliului local sau ai serviciilor și unităților subordonate. Acestea sunt expuse în ședința de consiliu, într-un interval de 2 minute.

(3) Întrebarea este o cerere simplă prin care se solicită informații cu privire la un fapt necunoscut, cu scopul de a verifica dacă o informație este exactă în legătură cu activitatea autorității executive, sau dacă autoritatea respectivă a acționat conform atribuțiilor în cazul unei probleme determinate.

(4) Interpelarea este o cerere prin care se solicită explicații în legătură cu un fapt cunoscut sau asupra activității autorității executive în rezolvarea problemelor importante ale municipiului, în special cele ce urgentează soluționarea unor probleme majore.

(5) Niciun consilier local nu poate adresa mai mult de o întrebare sau interpelare în aceeași ședință de consiliu, dar are dreptul să adreseze întrebări și interpelări scrise. Nu se admit întrebări/interpelări care privesc probleme de interes personal sau particular.

(6) Întrebările și interpelările consilierilor locali (formulate clar și fără dezvoltare) vor fi transmise în scris secretarului general al Municipiului Târgu Mureș, cu indicarea clară a persoanelor vizate, cu cel puțin o zi lucrătoare înaintea ședinței. Secretarul general are obligația de a informa, în timp util, persoanele interpelate și președintele de ședință cu privire la întrebările și interpelările ce urmează a fi abordate, asigurând astfel o desfășurare transparentă și organizată a ședinței.

(7) Răspunsul la întrebarea formulată în ședință se transmite, de regulă, imediat, sau, dacă nu este posibil, în scris până la următoarea ședință a consiliului local.

(8) Cel interpelat în ședință are obligația de a răspunde oral sau, dacă este cazul, în scris până cel târziu la următoarea ședință.

(9) Întrebările și interpelările scrise se depun la secretarul general al Municipiului Târgu Mureș. Răspunsul scris se transmite în termen de cel mult 10 zile lucrătoare de la depunere, tot prin intermediul secretarului general.

**Capitolul VI. Incompatibilităţile aleşilor locali şi conflictul de interese**

**Art. 62**

**Regimul incompatibilităţilor aplicabil funcţiei de viceprimar şi de consilier local**

(1) Regimul incompatibilităţilor aplicabil funcţiei de viceprimar şi de consilier local este cel prevăzut în cartea I titlul IV din Legea m. 161/2003 , cu modificările şi completările ulterioare.

(2) Constatarea şi sancţionarea stării de incompatibilitate şi a conflictului de interese pentru persoanele care ocupă funcţiile prevăzute la alin. (1) se fac în condiţiile Legii m. 176/2010, cu modificările şi completările ulterioare, şi ale Ordonanţei de urgenţă a Guvernului m. 57/2019.

(3) Prin activităţi în domeniul didactic pe care viceprimarul le poate desfăşura, în condiţiile legislaţiei speciale privind unele măsuri pentru asigurarea transparenţei în exercitarea demnităţilor publice şi a funcţiilor publice, se înţeleg activităţile prevăzute la art. 462 alin. (2) din Ordonanţa de urgenţă a Guvernului m. 57/2019.

**Art. 63**

**Regimul general aplicabil conflictului de interese pentru funcţia de viceprimar şi de consilier local**

(1) Alesul local aflat în conflict de interese în condiţiile prevăzute de cartea I titlul IV din Legea nr. 161/2003, cu modificările şi completările ulterioare, are obligaţia să se abţină de la emiterea sau participarea la emiterea ori adoptarea actului administrativ, de la încheierea sau participarea la încheierea actului juridic respectiv, care ar putea produce un folos material pentru sine sau pentru:

a) soţ, soţie sau rude ori afini până la gradul al II-lea inclusiv;

b) orice persoană fizică sau juridică faţă de care alesul local are calitatea de debitor al unei obligaţii;

c) o societate la care deţine calitatea de asociat unic ori funcţia de administrator sau de la care obţine venituri;

d) o altă autoritate din care face parte;

e) orice persoană fizică sau juridică, alta decât autoritatea din care face parte, care a făcut o plată către acesta sau a efectuat orice fel de cheltuieli ale acestuia;

f) asociaţie sau fundaţie din care face parte.

(2) În exercitarea funcţiei, consilierul local aflat în una dintre situaţiile prevăzute la alin. (1) are obligaţia să anunţe la începutul şedinţei consiliului local interesul personal pe care îl are la adoptarea hotărârii respective, anunţ care se consemnează în mod obligatoriu în procesul-verbal al şedinţei.

(3) Ulterior anunţării interesului personal, consilierul local nu mai este luat în calcul pentru cvorumul necesar adoptării hotărârii consiliului cu privire la care acesta şi-a anunţat interesul şi nu are drept de vot la adoptarea acestei hotărâri.

(4) Actele administrative emise ori adoptate sau actele juridice încheiate cu încălcarea prevederilor alin. (1) sunt lovite de nulitate absolută în condiţiile Legii nr. 176/2010, cu modificările şi completările ulterioare.

(5) Fapta aleşilor locali de a încălca prevederile alin. (1) şi legislaţia în materie privind conflictul de interese constituie abatere disciplinară şi se sancţionează cu diminuarea indemnizaţiei cu 10% pe o perioadă de maximum 6 luni.

**Art. 64**

**Declaraţia de interese şi declaraţia de avere**

Aleşii locali au obligaţia să întocmească, să depună şi să actualizeze declaraţii de avere și declaraţii de interese în conformitate cu prevederile Legii nr. 176/2010, cu modificările şi completările ulterioare.

**Art. 65**

**Sancţiuni pentru nedepunerea declaraţiei de avere şi a declaraţiei de interese**

Nerespectarea prevederilor legale referitoare la procedura de depunere a declaraţiei de avere şi de interese prevăzute de lege atrage sancţiunile prevăzute de Legea nr. 176/2010, cu modificările şi completările ulterioare.

**Capitolul VII. Răspunderea aleşilor locali**

**Art. 66**

**Tipurile de răspundere a aleşilor locali**

Aleşii locali răspund, după caz, administrativ, civil sau penal pentru faptele săvârşite în exercitarea atribuţiilor ce le revin, în condiţiile legii şi ale Ordonanţei de urgenţă a Guvernului nr. 57/2019.

**Art. 67**

**Răspunderea consilierilor locali**

(1) Consilierii locali răspund în nume propriu, pentru activitatea desfăşurată în exercitarea mandatului, precum şi solidar, pentru activitatea consiliului din care fac parte şi pentru hotărârile pe care le-au votat.

(2) În procesul-verbal al şedinţei consiliului local se consemnează rezultatul votului, iar, la cererea consilierului local se menţionează în mod expres votul acestuia.

**Art. 68**

**Sancţiunile disciplinare aplicabile consilierilor locali**

(1) Pentru încălcarea de către consilierii locali a prevederilor din Ordonanţa de urgenţă a Guvernului nr. 57/2019, a prevederilor legale referitoare la conflictul de interese şi a prevederilor

regulamentului de organizare şi funcţionare a consiliului local, consiliul local poate aplica următoarele sancţiuni disciplinare:

a) avertismentul;

b) chemarea la ordine;

c) retragerea cuvântului;

d) eliminarea din sala de şedinţă;

e) excluderea temporară de la lucrările consiliului şi ale comisiei de specialitate;

f) diminuarea indemnizaţiei lunare cu 10% pentru maximum 6 luni;

g) retragerea indemnizaţiei lunare pentru una sau două luni.

(2) Sancţiunile prevăzute la alin. (1) lit. a)-d) se aplică de către preşedintele de şedinţă, iar cele de la alin. (1) lit. e )-g) de către consiliul local, prin hotărâre .

(3) Sancţiunile prevăzute la alin. (1) lit. a)-e) sunt aplicabile şi viceprimarilor.

(4) Pentru aplicarea sancţiunilor prevăzute la alin. (1) lit. e), cazul se transmite comisiei de specialitate care are în obiectul de activitate şi aspectele juridice, aceasta prezentând un raport întocmit pe baza cercetărilor efectuate, inclusiv a explicaţiilor fumizate de cel în cauză.

**Art. 69**

**Avertismentul**

La prima abatere, preşedintele de şedinţă atrage atenţia consilierului local în culpă şi îl invită să respecte regulamentul.

**Art. 70**

**Chemarea la ordine**

(1) Consilierii locali care nesocotesc avertismentul şi invitaţia preşedintelui de şedinţă şi continuă să se abată de la regulament, precum şi cei care încalcă în mod grav, chiar pentru prima dată, dispoziţiile regulamentului sunt chemaţi la ordine.

(2) Chemarea la ordine se înscrie în procesul-verbal de şedinţă.

(3) Înainte de a fi chemat la ordine, consilierul local este invitat de către preşedintele de şedinţă să îşi retragă sau să explice cuvântul ori expresiile care au generat incidentul şi care ar atrage aplicarea sancţiunii.

(4) Dacă expresia întrebuinţată a fost retrasă ori dacă explicaţiile date sunt apreciate de preşedintele de şedinţă ca satisfăcătoare , sancţiunea nu se mai aplică.

**Art. 71**

**Retragerea cuvântului şi eliminarea din sală**

În cazul în care, după chemarea la ordine, un consilier local continuă să se abată de la regulament, preşedintele de şedinţă îi va retrage cuvântul, acesta nemaiputând lua cuvântul pe perioada desfăşurării şedinţei consiliului. În situaţia în care un consilier persistă să se abată de la regulament, preşedintele de şedinţă îl va elimina din sală. Eliminarea din sală echivalează cu absenţa nemotivată de la şedinţă.

**Art. 72**

**Excluderea temporară de la lucrările consiliului şi ale comisiei de specialitate**

(1) În cazul unor abateri grave, săvârşite în mod repetat, sau al unor abateri deosebit de grave, consiliul local poate aplica sancţiunea excluderii temporare a consilierului local de la lucrările consiliului local, după caz, şi ale comisiilor de specialitate.

(2) Gravitatea abaterii este stabilită de comisia de specialitate care are în obiectul de activitate aspecte juridice, în cel mult 10 zile de la sesizare.

(3) Excluderea temporară de la lucrările consiliului local şi ale comisiilor de specialitate nu poate depăşi două şedinţe consecutive.

(4) Excluderea de la lucrările consiliului local şi ale comisiilor de specialitate are drept consecinţă neacordarea indemnizaţiei lunare.

(5) În caz de opunere, interzicerea participării la şedinţe se execută cu ajutorul personalului care asigură ordinea publică locală.

**Art. 73**

**Aplicarea sancţiunilor**

( 1) Sancţiunile prevăzute la art. 69 alin. (1) lit. e) şi f) se aplică prin hotărâre adoptată de consiliul local, cu majoritatea absolută.

(2) Pe perioada aplicării sancţiunilor prevăzute la art. 69 alin. (1) lit. e) şi f), consilierii locali în cauză nu vor fi socotiţi la cvorumul pentru şedinţă.

(3) Pentru menţinerea ordinii în şedinţele comisiilor de specialitate, preşedinţii acestora au aceleaşi drepturi ca şi preşedintele de şedinţă. Aceştia pot aplica sancţiunile prevăzute la art. 69 alin. (1) lit. a)-d) .

( 4) Sancţiunile prevăzute la art. 69 alin. (1) se pot aplica în mod corespunzător viceprimarilor pentru abaterile săvârşite în calitatea lor de consilier local.

**Art. 74**

**Sancţiuni aplicabile viceprimarilor**

(1) Pentru abateri grave şi/sau repetate, săvârşite în exercitarea mandatului de viceprimar, persoanelor în cauză li se pot aplica următoarele sancţiuni:

a) mustrare;

b) avertisment;

c) diminuarea indemnizaţiei cu 5-10% timp de 1-3 luni;

d) eliberarea din funcţie .

(2) Sancţiunile prevăzute la alin. (1) lit. a)-c) se aplică, prin hotărâre a consiliului local, la propunerea motivată a primarului. Motivele care justifică propunerea de sancţionare sunt aduse la cunoştinţă consilierilor locali cu cel puţin 5 zile înaintea şedinţei.

(3) În cazul sancţiunilor prevăzute la alin. (1), hotărârea se adoptă prin vot secret cu majoritatea calificată de două treimi din numărul consilierilor locali.

(4) Prin excepţie de la prevederile alin. (3), aplicarea sancţiunii prevăzute la alin. (1) lit. d) se face cu respectarea prevederilor art. 9.

(5) Împotriva sancţiunilor prevăzute la alin. (1) lit. c) şi d) persoana în cauză se poate adresa instanţei de contencios administrativ competente. Procedura prealabilă nu este obligatorie.

(6) Aplicarea sancţiunii prevăzute la alin. (1) lit. d) nu are niciun efect asupra mandatului de consilier local.

**Art. 75**

**Răspunderea aferentă actelor administrative**

(1) Preşedintele de şedinţă al consiliului local, prin semnare, învesteşte cu formulă de autoritate executarea actelor administrative emise sau adoptate în exercitarea atribuţiilor care îi revin potrivit legii.

(2) Aprecierea necesităţii şi oportunitatea adoptării şi emiterii actelor administrative aparţine exclusiv autorităţilor deliberative, respectiv executive. Întocmirea rapoartelor sau a altor documente de fundamentare prevăzute de lege, contrasemnarea sau avizarea pentru legalitate şi semnarea documentelor de fundamentare angajează răspunderea administrativă, civilă sau penală, după caz, a semnatarilor, în cazul încălcării legii, în raport cu atribuţiile specifice.

(3) Actele autorităţilor administraţiei publice locale angajează, în condiţiile legii, răspunderea administrativă, civilă sau penală, după caz, a funcţionarilor publici şi personalului contractual din aparatul de specialitate al primarului, cu încălcarea prevederilor legale, fundamentează din punct de vedere tehnic şi al legalităţii emiterea sau adoptarea lor sau contrasemnează ori avizează, după caz, pentru legalitate aceste acte.

(4) În cazul în care printr-un act administrativ al autorităţilor administraţiei publice locale emis sau adoptat rară a fi fundamentat, contrasemnat sau avizat din punct de vedere tehnic sau al legalităţii s-au produs consecinţe vătămătoare, este angajată răspunderea juridică a autorităţii executive sau autorităţii deliberative, după caz, în condiţiile legii şi ale Ordonanţei de urgenţă a Guvernului nr. 57/2019.

(5) Funcţionarii publici sau personalul contractual, după caz, responsabili cu operaţiunile prevăzute la alin. (3) pot formula obiecţii ori refuza efectuarea acestora în condiţiile art. 490, respectiv art. 553 din Ordonanţa de urgenţă a Guvernului nr. 57/2019.

(6) Prevederile alin. (1) -( 5) se aplică şi în cazul altor acte administrative sau asimilate acestora în condiţiile legii emise, respectiv adoptate de autorităţile administraţiei publice locale.

**Capitolul VIII Dispoziții finale**

**Art. 76** Prezentul Regulament de organizare și funcționare a Consiliului local al Municipiului Târgu Mureș, intră în vigoare la data validării legalității hotărârii de aprobare.

**Art. 77** La data intrării în vigoare a prezentei hotărâri, Hotărârea Consiliului Local nr. 126/18.06.2020, își încetează aplicabilitatea, precum și orice prevedere contrarie.

**Art. 78** Conținutul prezentului Regulament de organizare și funcționare a Consiliului local al Municipiului Târgu Mureș, poate fi modificat în funcție de legislația în vigoare și completat la inițiativa consiliului prin hotărârea acestuia.